******

******

***Din conținutul acestui număr*:**

**Anul 2022 – numărul 6**

**7 – 11 februarie**

[Repere din agenda publică a conducerii Instituţiei Prefectului - Judeţul Hunedoara în perioada 7 – 11 februarie, 2022 3](#_Toc95741890)

[Selecție de Acte normative apărute în Monitorul Oficial al României în perioada 7 – 11 februarie, 2022 4](#_Toc95741891)

[Informaţie Europeană 6](#_Toc95741892)

[NOUTĂȚI – Informații UTILE 6](#_Toc95741893)

[POIM: Instrucțiune pentru aprobarea Metodologiei privind aplicarea unor prevederi al OG nr. 15/2021 privind reglementarea unor măsuri fiscal-bugetare 6](#_Toc95741894)

[Comisia Europeană a aprobat un ajutor în valoare de 43,63 milioane euro pentru CFR Călători 6](#_Toc95741895)

[Beneficiarii schemei HoReCa nu au obligația de a publica anunțuri sau comunicate de presă privind începerea și finalizarea proiectului 7](#_Toc95741896)

[Politica de coeziune a devenit o sursă de investiții mai importantă, potrivit unui raport publicat de Comisia Europeană 7](#_Toc95741897)

[POR: Proiectele IMMUrilor aflate pe listele de rezervă în cadrul axei prioritare 2, tot mai departe de a fi finanțate 8](#_Toc95741898)

[Suplimentare cu aproximativ 3,84 de milioane de lei pentru apelul dedicat competențelor digitale pentru angajații din IMM-uri! 9](#_Toc95741899)

[Suplimentare de 234 milioane de euro pentru PO Capital Uman 9](#_Toc95741900)

[Simplificare la procesul de accesare a ajutoarelor destinate legumicultorilor 10](#_Toc95741901)

[Consultări publice 10](#_Toc95741902)

[Proiect de OUG pentru reglementarea fondurilor pentru proiectele finanțate în cadrul Mecanismului pentru Interconectarea Europei 10](#_Toc95741903)

[Proiect de OUG privind îmbunătățirea sistemului de finanțare a programelor, proiectelor și acțiunilor culturale. Înființarea unui Registru al finanțărilor nerambursabile, printre prevederi 10](#_Toc95741904)

[APELURI – Finanțări 11](#_Toc95741905)

[Consiliul European pentru Inovare: cele mai mari oportunități anuale de finanțare destinate inovatorilor pentru a se extinde 11](#_Toc95741906)

[Au fost lansate Programele Rabla Clasic și Rabla Plus! 13](#_Toc95741907)

[Apel de asistență tehnică pentru combaterea sărăciei energetice dedicat autorităților locale! Webinar pentru prezentarea procesului de aplicare, organizat de Ashoka România 15](#_Toc95741908)

[Instituțiile de cercetare pot depune cereri pentru apelul dedicat creșterii potențialului siturilor de acvacultură 15](#_Toc95741909)

[Granturile SEE: Apel pentru proiecte bilaterale de formare profesională 16](#_Toc95741910)

[Au fost aprobate două scheme de ajutor de stat în domeniul energiei. 85% din valoarea acestora, fonduri europene din FEDR 16](#_Toc95741911)

[Din actualitatea europeană 17](#_Toc95741912)

[Alimente noi: greierele de casă devine a treia insectă autorizată ca ingredient alimentar pe piața UE 17](#_Toc95741913)

[Nu pierdeți ocazia de a vă face auzită vocea! Publicați-vă cât mai curând ideile și evenimentele pe platformă! 18](#_Toc95741914)

[Previziuni economice de iarnă ale Comisiei Europene pentru România: 4,2% creştere economică în 2022 şi 4,5% în 2023 18](#_Toc95741915)

[Sulfoxaflor: angajamentul Comisiei de a proteja polenizatorii de pesticidele nocive 20](#_Toc95741916)

[Doroteea Păscălin, câștigătoarea din România a concursului Juvenes Translatores 21](#_Toc95741917)

[Participarea șefei Reprezentanței Comisiei Europene în România, Ramona Chiriac, la dezbaterea publică cu tema „Reprezentarea politică a femeilor în România” 24](#_Toc95741918)

[Noul raport privind coeziunea: scad diferențele dintre regiunile UE datorită sprijinului acordat de UE 25](#_Toc95741919)

[Directiva privind practicile comerciale neloiale: Comisia solicită Cehiei și României să transpună integral dispozițiile directivei în sectorul agroalimentar 27](#_Toc95741920)

[Proceduri de infringement în domeniul stabilității financiare, serviciilor financiare și uniunii piețelor de capital 27](#_Toc95741921)

[Ape urbane reziduale: Comisia solicită României să asigure tratarea corectă a apelor reziduale 28](#_Toc95741922)

[Apă: Comisia reamintește României și altor 6 state membre obligația lor de a pune la dispoziție hărți actualizate ale zonelor cu risc de inundație 29](#_Toc95741923)

[Comisia a decis să sesizeze Curtea de Justiție a UE în legătură cu o hotărâre a Curții Supreme a Regatului Unit 29](#_Toc95741924)

[Protejarea biodiversității: UE ia măsuri pentru a preveni introducerea de specii alogene invazive care ar fi dăunătoare pentru natură în Europa 31](#_Toc95741925)

[Suveranitatea digitală: Comisia propune un act privind cipurile pentru a face față penuriei de semiconductori și pentru a consolida poziția de lider tehnologic a Europei 33](#_Toc95741926)

[O primă cale de tranziție creată împreună cu industria și societatea civilă pentru un ecosistem turistic rezilient, ecologic și digital 36](#_Toc95741927)

[Conferința privind viitorul Europei: Cetățenii își încheie deliberările pe tema UE în lume/migrație. 37](#_Toc95741928)

[Coronavirus 38](#_Toc95741929)

[Ajutoare de stat: Comisia aprobă un ajutor în valoare de 43,63 milioane EUR pentru compensarea pagubei suferite de către CFR Călători ca urmare a pandemiei de coronavirus 38](#_Toc95741930)

Repere din agenda publică a conducerii Instituţiei Prefectului - Judeţul Hunedoara   
în perioada 7 – 11 februarie, 2022

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților SZÉLL Lőrincz și Gheorghe-Bogdan URDEA:

| *Eveniment* | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara.* | ***7 februarie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara.* | ***7 februarie*** |
| *Deplasare la Ministerul Mediului, Apelor și Pădurilor.* | ***8 februarie*** |
| *Deplasare în comuna Peștișu Mic.* | ***8 februarie*** |
| *Participare în cadrul emisiunii „ORA EXACTĂ” , la postul de televiziune Antena 3 Deva.* | ***8 februarie*** |
| *Întâlnire cu membrii Comisiei de Dialog Social Hunedoara.* | ***8 februarie*** |
| *Deplasare la Ministerul Mediului, Apelor și Pădurilor.* | ***9 februarie*** |
| *Participare la prezentarea raportului de evaluare a rezultatelor activităților desfășurate de Serviciul Public Comunitar de Pașapoarte Hunedoara (S.P.C.P.) pe anul 2021.* | ***9 februarie*** |
| *Deplasare la Ministerul Energiei.* | ***9 februarie*** |
| *Participare la prezentarea „Raportului de evaluare” a rezultatelor activităților desfășurate la „Centrul de Formare Inițială și Continuă Al M.A.I. – Orăștie” în anul 2021.* | ***10 februarie*** |
| *Deplasare la centrul de vaccinare „Drive – Thru” din Deva.* | ***10 februarie*** |
| *Interviu acordat postului de televiziune locală „UNU” Tv Deva.* | ***10 februarie*** |
| *Participare la lansarea de carte „Jurnal olimpic – TOKIO 2021”, a jurnalistului hunedorean Nicolae Gavrea.* | ***10 februarie*** |
| *Întâlnire cu primarul comunei Vața de Jos.* | ***10 februarie*** |
| *Participare în cadrul emisiunii „REPLICA TA”, transmisă la postul de televiziune „INFO HD”.* | ***11 februarie*** |
| *Întâlnire de lucru în cadrul proiectului „ȘCOALĂ ȘI CARIERĂ. FII MESERIAȘ”.* | ***11 februarie*** |
| *Întâlnire cu primarul comunei Bucureșci.* | ***11 februarie*** |
| *Întâlnire cu directorul Bibliotecii Județene „Ovid Densușianu” Hunedoara.* | ***11 februarie*** |
| *Întâlnire cu inspectorul șef al Inspectoratului Teritorial de Muncă Hunedoara.* | ***11 februarie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  7 – 11 februarie, 2022

**M. Of. nr. 127/ 8 februarie 2022**

* **3062 - Ministerul Educației** - Ordin pentru aprobarea Metodologiei privind organizarea Programului „A doua șansă“ - învățământ primar și a Metodologiei privind organizarea Programului „A doua șansă“ - învățământ secundar

**M. Of. nr. 130/ 9 februarie 2022**

* **25 - Ministerul Agriculturii și Dezvoltării Rurale -** Ordin privind stabilirea cotei aferente anului 2022 pentru decontarea cheltuielilor aferente consumului de energie electrică necesar funcționării agregatelor sau a echipamentelor pentru irigații pentru care se asigură apa pentru irigații în baza contractelor multianuale/sezoniere încheiate cu Agenția Națională de Îmbunătățiri Funciare

**M. Of. nr. 132/ 9 februarie 2022**

* **165 / 3080 - Ministerul Afacerilor Interne / Ministerul Educației -** Ordin pentru aprobarea Normelor metodologice de aplicare a prevederilor art. 16 alin. (4) din Legea educației naționale nr. 1/2011 referitoare la obligația unităților de învățământ preuniversitar de a înscrie persoanele care nu dețin un cod numeric personal

**M. Of. nr. 134/ 9 februarie 2022**

* **166 - Președintele României -** Decret privind ridicarea rangului Consulatului României la Castellón, Regatul Spaniei, la cel de Consulat General și mutarea sediului acestuia la Valencia, Regatul Spaniei
* **116 - Primul-Ministru -** Decizie pentru modificarea anexei la Decizia prim-ministrului nr. 135/2013 privind stabilirea componenței nominale a Consiliului consultativ al Autorității Naționale de Reglementare în Domeniul Energiei
* **131 - Ministerul Muncii și Solidarității Sociale -** Ordin pentru aprobarea modelelor cererii și declarației pe propria răspundere prevăzute la art. 9 alin. (2) din Ordonanța de urgență a Guvernului nr. 2/2022 privind stabilirea unor măsuri de protecție socială a angajaților și a altor categorii profesionale în contextul interzicerii, suspendării ori limitării activităților economice, determinate de situația epidemiologică generată de răspândirea coronavirusului SARS-CoV-2, precum și pentru modificarea și completarea unor acte normative

**M. Of. nr. 138/ 10 februarie 2022**

* **69 - Ministerul Sportului -** Ordin pentru modificarea și completarea Ordinului ministrului tineretului și sportului nr. 664/2018 privind finanțarea din fonduri publice a proiectelor și programelor sportive

**M. Of. nr. 140/ 10 februarie 2022**

* **83 / 37 - Institutul Național de Statistică / Ministerul Muncii și Solidarității Sociale -** Ordin pentru aprobarea Procedurii de actualizare a Clasificării ocupațiilor din România

**M. Of. nr. 141/ 11 februarie 2022**

* **82 / 38 - Institutul Național de Statistică / Ministerul Muncii și Solidarității Sociale -** Ordin privind modificarea și completarea Clasificării ocupațiilor din România - nivel de ocupație (șase caractere), aprobată prin Ordinul ministrului muncii, familiei și protecției sociale și al președintelui Institutului Național de Statistică nr. 1.832/856/2011

**M. Of. nr. 142/ 11 februarie 2022**

* **129 - Ministerul Muncii și Solidarității Sociale -** Ordin privind modificarea Metodologiei de acordare a sumelor de la bugetul de stat, prin bugetul Ministerului Muncii, Familiei, Protecției Sociale și Persoanelor Vârstnice, organizațiilor neguvernamentale prevăzute la art. 98 din Legea nr. 448/2006 privind protecția și promovarea drepturilor persoanelor cu handicap, aprobată prin Ordinul ministrului muncii, familiei, protecției sociale și persoanelor vârstnice nr. 399/2013

**M. Of. nr. 143/ 11 februarie 2022**

* **185 - Guvernul României -** Hotărâre pentru alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2022, pentru unele unități/subdiviziuni administrativ-teritoriale și repartizarea acesteia pe unități/subdiviziuni administrativ-teritoriale în vederea finanțării Programului-pilot de acordare a unui suport alimentar pentru preșcolarii și elevii din 150 de unități de învățământ preuniversitar de stat

**M. Of. nr. 144/ 11 februarie 2022**

* **257 - Departamentul pentru Relaţia cu Republica Moldova -** Ordin pentru aprobarea Ghidului și a documentarului de finanțare nerambursabilă - D.R.R.M. 2022

**M. Of. nr. 145/ 11 februarie 2022**

* **193 - Guvernul României -** Hotărâre privind aprobarea scoaterii din rezervele de stat a unor cantități de produse și acordarea acestora ca ajutoare umanitare interne de urgență, cu titlu gratuit, instituției prefectului din județele Argeș, Bistrița-Năsăud, Brăila, Cluj, Galați, Hunedoara, Mureș, Olt, Suceava, Teleorman, Timiș și municipiul București pentru organizarea activității de vaccinare a populației împotriva COVID-19, pentru organizarea triajului epidemiologic al pacienților, precum și pentru decontaminarea personalului medico-sanitar și auxiliar din unitățile spitalicești
* **194 - Guvernul României -** Hotărâre pentru modificarea Hotărârii Guvernului nr. 136/2016 privind aprobarea normelor metodologice pentru determinarea costului standard per antepreșcolar/preșcolar/elev și stabilirea finanțării de bază de la bugetul de stat, din sume defalcate din T.V.A. prin bugetele locale, pe baza costului standard per antepreșcolar/preșcolar/elev, pentru toți preșcolarii și elevii din învățământul general obligatoriu particular și confesional acreditat, precum și pentru cei din învățământul profesional și liceal acreditat, particular și confesional

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției franceze | **Președinția franceză a Consiliului UE: 1 ianuarie-30 iunie 2022**  Prioritățile președinției franceze se reflectă în deviza acesteia: „Relansare, putere, apartenență”:   * **relansare**, pentru a permite Europei să sprijine tranziția ecologică și cea digitală * **putere**, pentru a apăra și promova valorile și interesele noastre * **apartenență**, pentru a construi și dezvolta o viziune europeană comună, prin cultură, prin valorile noastre și prin istoria noastră comună   Potrivit discursului președintelui Franței, Emmanuel Macron, din 9 decembrie 2021, în care a prezentat prioritățile președinției franceze, activitățile președinției se vor axa pe trei domenii principale:   * urmărirea unei agende pentru **suveranitatea europeană**, prin care se înțelege capacitatea Europei de a exista în lumea de astăzi și de a-și apăra valorile și interesele * construirea unui **nou model european de creștere** * crearea unei **Europe mai „umane”**   Site-ul președinției franceze: https://presidence-francaise.consilium.europa.eu/ |
| Dacă ar trebui să rezum într-o singură propoziție obiectivul acestei președinții de la 1 ianuarie până la 30 iunie 2022, aș spune că trebuie să trecem de la o Europă a cooperării în interiorul frontierelor noastre la o Europă puternică la nivel mondial, pe deplin suverană, liberă să facă alegeri proprii și stăpână pe soarta sa.  - *Emmanuel Macron, președintele Republicii Franceze. Prezentarea**președinției franceze a Consiliului Uniunii Europene la Palatul Élysée, 9 decembrie 2021* | |

🏵🏵🏵

NOUTĂȚI – Informații UTILE

POIM: Instrucțiune pentru aprobarea Metodologiei privind aplicarea unor prevederi al OG nr. 15/2021 privind reglementarea unor măsuri fiscal-bugetare

Autoritatea de Management pentru Programul Operațional Infrastructură Mare din cadrul Ministerului Investițiilor și Proiectelor Europene și Direcția Generală Organism Intermediar pentru Transport din cadrul Ministerului Transporturilor a publicat vineri, 4 februarie 2022, Instrucțiunea nr. 2/18.01.2022 privind aprobarea Metodologiei privind aplicarea unor prevederi al OG nr. 15/2021 privind reglementarea unor măsuri fiscal-bugetare, cu modificările și completările ulterioare, în cadrul A.P 1-2 din POIM 2014 – 2020 precum și pentru abrogarea Instrucțiunii nr. 4/2021.

[***Descarcă***](https://www.fonduri-structurale.ro/descarca-document/34819) Instrucțiunea

| **Documente** |
| --- |
| [Instrucțiunea nr. 2 din 2022.pdf](https://www.fonduri-structurale.ro/descarca-document/34819) |

Sursa: MIPE

\*

Comisia Europeană a aprobat un ajutor în valoare de 43,63 milioane euro pentru CFR Călători

Comisia Europeană a anunțat ieri, 8 februarie 2022, aprobarea, în conformitate cu normele UE privind ajutorul de stat, un ajutor în valoare de 43,63 milioane de euro pentru a compensa CFR Călători, cel mai mare operator de serviciu public de transport feroviar de călători din România, pentru prejudiciul suferit din cauza pandemiei de coronavirus și a măsurilor restrictive pe care Guvernul a trebuit să implementeze pentru a limita răspândirea virusului.

Această măsură va permite României să despăgubească CFR Călători pentru prejudiciul suferit în perioada 1 aprilie – 31 august 2020 ca urmare directă a restricțiilor în vigoare. Ajutorul va lua forma unei infuzii de capital.

Măsura a fost aprobată în temeiul articolului 107 alineatul (2) litera (b) din Tratatul privind funcționarea Uniunii Europene, care permite Comisiei să aprobe măsuri de ajutor de stat acordate de statele membre pentru a compensa companiile pentru prejudiciul cauzat direct de evenimente excepționale, cum ar fi pandemia de coronavirus.

Comisia a constatat că măsura notificată va compensa daunele care sunt direct legate de pandemie. De asemenea, a constatat că măsura este proporțională, întrucât despăgubirea nu depășește ceea ce este necesar pentru repararea prejudiciului. Pe această bază, Comisia a decis că măsura este în conformitate cu normele UE privind ajutoarele de stat.

Sursa: Comisia Europenă

\*

Beneficiarii schemei HoReCa nu au obligația de a publica anunțuri sau comunicate de presă privind începerea și finalizarea proiectului

Urmare a unei solicitări a fonduri-structurale.ro privind necesitatea publicării anunțurilor de începere, respectiv finalizare a proiectelor finanțate în cadrul schemei de ajutor HoReCa, ministerul Antreprenoriatului și Turismului a transmis faptul că beneficiarii **nu** au obligația de a publica aceste anunțuri, așa cum se întâmpla în cazul măsurii 2 - granturi pentru capital de lucru.

Reamintim faptul că la [2 februarie 2022](https://www.fonduri-structurale.ro/stiri/28187/pe-2-februarie-s-a-finalizat-procesul-de-plata-pe-schema-de-ajutor-horeca-care-este-stadiul-celorlalte-programe-gestionate-de-mat), s-a finalizat procesul de plată pe schema de ajutor HoReCa. În acest sens, ministrul Antreprenoriatului și Turismului, Constantin-Daniel Cadariu menționa următoarele:„î*n total, s-au achitat aproape 2,2 miliarde de lei; primul miliard în decembrie, reprezentând o prorată de 47%, iar diferența în ultima săptămână, reprezentând 53%. În fond, discutăm de o infuzie de capital în activitatea turistică de peste 400 de milioane de euro în doar două luni”.*

Sursa:[www.fonduri-structurale.ro](http://www.fonduri-structurale.ro)

\*

Politica de coeziune a devenit o sursă de investiții mai importantă, potrivit unui raport publicat de Comisia Europeană

Cel de-al 8-lea raport privind coeziunea publicat de Comisie arată că politica de coeziune a contribuit la reducerea disparităților teritoriale și sociale dintre regiunile UE. **Datorită finanțării destinate politicii de coeziune, se preconizează că PIB-ul pe cap de locuitor al regiunilor mai puțin dezvoltate va crește cu până la 5 % până în 2023**. Aceleași investiții au susținut, de asemenea, o reducere cu 3,5% a decalajului dintre PIB-ul pe cap de locuitor din 10% din regiunile cel mai puțin dezvoltate și 10% din regiunile cele mai dezvoltate.

Raportul arată totodată că, grație flexibilității sale, **politica de coeziune a oferit statelor membre și autorităților regionale și locale un sprijin foarte rapid**, atât de necesar în contextul încetinirilor creșterii economice și al celei mai grave crize din ultimii ani.

Noile programe ale politicii de coeziune pentru perioada 2021-2027 vor continua să investească în regiuni și în oameni, în strânsă coordonare cu capacitatea financiară a pachetului [NextGenerationEU](https://europa.eu/next-generation-eu/index_ro).

**Constatări principale suplimentare**

* **Politica de coeziune a devenit o sursă de investiții mai importantă**. Finanțarea pentru coeziune a crescut de la echivalentul a 34% din totalul investițiilor publice în perioada de programare 2007-2013 la 52% în perioada de programare 2014-2020.
* Din 2001, **regiunile mai puțin dezvoltate din Europa de Est au recuperat decalajul față de restul UE**. În același timp însă, mai multe regiuni cu venituri medii și mai puțin dezvoltate, în special din sudul și sud-vestul UE, au înregistrat stagnare economică sau declin.
* **Convergența dintre statele membre s-a accelerat**, însă disparitățile regionale interne din statele membre cu creștere rapidă s-au accentuat.
* **Ocuparea forței de muncă a crescut**, însă disparitățile regionale sunt mai semnificative decât înainte de 2008.
* **Numărul de persoane expuse riscului de sărăcie și de excluziune socială a scăzut** cu 17 milioane între 2012 și 2019.
* **Decalajul regional în materie de inovare din Europa a crescut** din cauza lipsei de investiții în C&D și a deficiențelor de la nivelul ecosistemelor de inovare din regiunile cel mai puțin dezvoltate.
* **Populația UE îmbătrânește** și va începe să scadă în anii următori. În 2020, 34% din populația UE trăia într-o regiune cu populație în scădere. Se preconizează că acest procentaj va ajunge la 51% în 2040.

Raportul este disponibil [***aici***](https://ec.europa.eu/regional_policy/sources/docoffic/official/reports/cohesion8/8cr.pdf)

**Etapele următoare**

Cel de-al 8-lea raport privind coeziunea va contribui la discuțiile din cadrul viitorului Forum privind coeziunea (17-18 martie), care reunește reprezentanți ai instituțiilor UE, ai autorităților naționale, regionale și locale din toate statele membre, ai partenerilor sociali și economici, ai organizațiilor neguvernamentale și ai mediului academic. Forumul va dezbate modul în care politica de coeziune poate garanta că nicio regiune nu este lăsată în urmă în contextul schimbărilor structurale în curs și că toate regiunile pot profita de beneficiile tranziției verzi și ale tranziției digitale.

Sursa: Comisia Europeană

\*

POR: Proiectele IMMUrilor aflate pe listele de rezervă în cadrul axei prioritare 2, tot mai departe de a fi finanțate

În contextul în care, la 22 iulie 2020, Guvernul aproba, la solicitarea Ministerului Lucrărilor Publice, Dezvoltării și Administrației, un **memorandum privind asigurarea finanţării necesare contractării proiectelor depuse** în cadrul Programului Operaţional Regional 2014-2020**, Axa prioritară 2 - Îmbunătăţirea competitivităţii întreprinderilor mici şi mijlocii** pentru cererile de finanţare a căror valoare nerambursabilă totală depăşeşte valoarea alocării financiare, fonduri-structurale.ro a solicitat MDLPA informații cu privire la stadiul actual al finanțării acestor proiecte.

* **Etapa I** – Guvernul nu asigură finanțarea necesară

Potrivit MDPLA, la aprobarea Memorandumului în forma consolidată, **în data de 31 iulie 2020**, **Guvernul nu a asigurat finanțarea necesară** nici din fonduri europene nerambursabile și nici din bugetul de stat pentru suplimentarea proiectelor din listele de rezervă ale axei prioritare 2 din cadrul POR 2014-2020.

* **Etapa II** – Se propune asigurarea finanțării prin PNRR

Drept urmare, ministerul a propus ca **bugetul suplimentar necesar finanțării** acestor proiecte **să fie asigurat prin programe finanțate din REACT EU sau din Mecanismul de Redresare și Reziliență**, iar în prima parte a anului 2021, când a început procesul de elaborare al Planului Național de Redresare și Reziliență, instituția a solicitat ca finanțarea proiectelor să fie asigurată prin PNRR.

* **Etapa III** – Finanțarea nu poate fi acordată prin PNRR

**Ca urmare a derulării procesului de negociere pe tema PNRR** între partea română și Comisia Europeană, **nu s-a aprobat finanțarea proiectelor IMM-urilor** a căror valoare nu se încadrează în alocarea POR 2014-2020, având în vedere că PNRR se implementează pe o altă fundație decât cea specifică FESI, cu accent pe implementarea unor reforme şi investiții sistemice şi structurale, în corelare cu prioritățile şi politicile UE.

Astfel, sumele solicitate prin memorandum nu au fost suplimentate și referitor la apelul dedicat microîntreprinderilor – **POR 2.1**, **vor fi contractate doar proiectele care se încadrează în alocarea apelului** (din supracontractare și realocare de pe alte axe/priorități), conform ministerului.

* **Etapa IV** – Se încearcă identificarea unor noi soluții de finanțare

Potrivit MDLPA, la sfârșitul lunii iulie 2021, ministerul a transmis o nouă solicităre către MIPE, la nivel de ministru, privind identificarea unor resurse financiare suplimentare pentru realizarea unei realocări între programe operaționale, însă, **pană la acest moment nu au fost identificate disponibilități financiare în acest sens.**

[***Descarcă***](https://www.fonduri-structurale.ro/descarca-document/34947) răspunsul MDLPA

Reamintim faptul că măsurile propuse pentru contractarea proiectelor depuse în cadrul apelurilor dedicate mediului de afaceri din Axa prioritară 2 vizau:

* suplimentarea, cu 130 de milioane de euro, a alocării financiare a apelului dedicat microîntreprinderilor - **POR 2.1** -  (cu valori ale proiectelor până la 200.000 de euro), pentru finanțarea tuturor proiectelor depuse, care îndeplinesc criteriile de eligibilitate și evaluate, în vederea contractării;
* suplimentarea, cu 450 de milioane de euro, a alocării financiare a apelului dedicat IMM-urilor - **POR 2.2** -  (cu valori ale proiectelor cuprinse între 200.000 și 1.000.000 de euro).

| **Documente** |
| --- |
| [2022\_02\_07\_raspuns\_fonduri\_structurale.pdf](https://www.fonduri-structurale.ro/descarca-document/34947) |

Sursa: [www.fonduri-structurale.ro](http://www.fonduri-structurale.ro)

\*

Suplimentare cu aproximativ 3,84 de milioane de lei pentru apelul dedicat competențelor digitale pentru angajații din IMM-uri!

Guvernul României a aprobat astăzi, 10 februarie 2022, în ședința de guvern, Hotărârea de Guvern pentru modificarea Hotărârii Guvernului nr. 599/2020 privind aprobarea Programului național Competențe digitale pentru angajații din sectorul întreprinderilor mici și mijlocii, finanțat în cadrul Programului Operațional Capital Uman 2014-2020.

Conform Guvernului, actul normativ aprobat suplimentează cu **aproximativ 3,84 milioane lei alocarea** Programului național de Competențe digitale pentru angajații din sectorul întreprinderilor mici și mijlocii.

Alocarea inițială de 96,6 milioane lei va crește la **100,48 milioane de lei**, ceea ce va permite **finanțarea tuturor celor 22 de proiecte eligibile după procesul de verificare, evaluare și selecție**.

Sursa: Guvernul României

\*

Suplimentare de 234 milioane de euro pentru PO Capital Uman

Ministerul Investițiilor și Proiectelor Europene a anunțat ieri, 10 februarie 2022, suplimentarea bugetului Programului Operațional Capital Uman cu **234 milioane de euro**, prin instrumentul financiar REACT-EU. Majorarea alocării UE a Programului a fost aprobată în luna ianuarie 2022.

Alocarea UE a programului este în prezent de **4,59 miliarde de euro**.

Fondurile suplimentare vor asigura finanțarea următoarelor intervenții:

* *Măsuri de sprijin pentru activități remediale pentru elevi*pentru îmbunătățirea competențelor elevilor care fac parte din grupurile vulnerabile şi care nu au avut acces la educație pe perioada pandemiei, cu o alocare de **30.000.000 euro**, *beneficiar Ministerul Educației;*
* *Măsuri active de sprijin destinate angajaților și angajatorilor în contextul situației epidemiologice determinate de răspândirea coronavirusului SARS-CoV-2*, cu o alocare de **80.000.000 euro**, sume aferente subvenționării locurilor de muncă, *beneficiar ANOFM;*
* *Măsuri de investiții și relansare economică prin antreprenoriat pentru limitarea efectelor pandemiei COVID-19*, *Sprijin pentru înființarea de întreprinderi sociale în mediul rural*, cu o alocare de **30.000.000 euro**;
* *Măsuri de sprijin pentru personalul din sănătate implicat direct în transportul, echiparea, evaluarea, diagnosticarea şi tratamentul pacienților infectați cu COVID-19*, cu o alocare de **94.000.000 euro**, beneficiar Ministerul Sănătății.

Sursa: MIPE

\*

Simplificare la procesul de accesare a ajutoarelor destinate legumicultorilor

MADR a anunțat la începutul săptămânii completarea actelor normative referitoare la Programele „Tomata”, susținerea de legume în spații protejate și de susținere a producției de usturoi românesc, cu dispoziții în scopul reducerii eforturilor fermierilor de procurare a documentelor necesare pentru obținerea sprijinului acordat.

În ceea ce privește Ciclul I de producție, cultivatorii de tomate pot depune la Direcțiile Agricole Județene (DAJ) cereri pentru obținerea ajutorului de minimis, până la data de 1 martie 2022, pentru fermierii care din varii motive nu au reușit să obțină și să depună certificatul de atestare fiscală și cazierul fiscal, Direcțiile Agricole Județene vor proceda la completarea dosarelor și vor solicita de la autoritățile publice emitente documentele menționate.

De asemenea, DAJ poate solicita și alte documente eliberate de autoritățile statului necesare completării documentației depuse de fermieri pentru acordarea ajutorului de minimis.

Sursa: MADR

🏵🏵🏵

Consultări publice

Proiect de OUG pentru reglementarea fondurilor pentru proiectele finanțate în cadrul Mecanismului pentru Interconectarea Europei

Ministerul Investițiilor și Proiectelor Europene a publicat vineri, 4 februarie 2022, în consultare publică, Proiectul de Ordonanță de urgență de Guvern pentru modificarea și completarea unor acte normative în domeniul gestionării financiare a fondurilor europene și pentru adoptarea unor măsuri privind beneficiarii de fonduri europene.

Prin actul normativ se propun, printre altele, reglementarea faptului că, doar pentru domeniile de transport CEF,  transferul sumelor necesare cofinanțării României, TVA, cheltuielilor neeligibile și contravaloarea sumelor aferente contribuției UE, care în conformitate cu prevederile acordurilor de finanțare se rambursează după finalizarea proiectului, pentru proiectele finanțate în cadrul Mecanismului pentru Interconectarea Europei se va face prin **bugetul Ministerului Transporturilor și Infrastructurii** și nu prin bugetul Ministerului Investițiilor și Proiectelor Europene cum este în prezent.

[***Descarcă***](https://www.fonduri-structurale.ro/descarca-document/34818) Proiectul de OUG complet

Propunerile, sugestiile şi opiniile privind proiectul de act normativ se primesc in termen de 10 zile calendaristice de la data publicării, respectiv 4 februarie 2022, la adresa de e-mail [acte.normative@mfe.gov.ro](mailto:acte.normative@mfe.gov.ro) sau completând formularul disponibil [aici](https://mfe.gov.ro/ordonanta-de-urgenta-pentru-modificarea-si-completarea-unor-acte-normative-in-domeniul-gestionarii-financiare-a-fondurilor-europene-si-pentru-adoptarea-unor-masuri-privind-beneficiarii-de-fonduri-euro/).

| **Documente** |
| --- |
| [Proiect OUG\_04.02.zip](https://www.fonduri-structurale.ro/descarca-document/34818) |

Sursa: MIPE

\*

Proiect de OUG privind îmbunătățirea sistemului de finanțare a programelor, proiectelor și acțiunilor culturale. Înființarea unui Registru al finanțărilor nerambursabile, printre prevederi

Ministerul Culturii a anunțat luni, 7 februarie 2022, promovarea proiectului de Ordonanță de urgență pentru modificarea și completarea Ordonanței Guvernului nr. 51/1998 privind îmbunătățirea sistemului de finanțare a programelor, proiectelor și acțiunilor culturale.

Prin proiect se propune modificarea și completarea OUG cu privire la:

* Definirea și redefinirea unor termeni;
* Simplificarea procedurilor pentru acordarea finanțărilor nerambursabile – pe bază de contracte încheiate între autoritatea finanțatoare și beneficiari;
* Actualizarea dispozițiilor referitoare la constituirea Fondului Cultural Național;
* Înființarea Registrului finanțărilor nerambursabile din domeniul culturii – baza de date centralizată la nivel național care cuprinde informații despre proiectele din domeniul cultural care au primit finanțare nerambursabilă.

[***Descarcă***](https://www.fonduri-structurale.ro/descarca-document/34863) Proiectul de OUG

| **Documente** |
| --- |
| [Proiect de OUG\_Ministerul Culturii.zip](https://www.fonduri-structurale.ro/descarca-document/34863) |

Sursa: Ministerul Culturii

🏵🏵🏵

APELURI – Finanțări

Consiliul European pentru Inovare: cele mai mari oportunități anuale de finanțare destinate inovatorilor pentru a se extinde

Comisia a adoptat astăzi, 9 februarie, programul de lucru pentru 2022 al Consiliului European pentru Inovare.

Acesta deschide oportunități de finanțare în valoare de peste 1,7 miliarde EUR în 2022, pentru ca întreprinderile care aduc inovații radicale să se extindă și să creeze noi piețe, de exemplu în domeniul informaticii cuantice, al bateriilor de nouă generație și al terapiei genice. Lansat în martie 2021 ca noutate majoră a programului Orizont Europa, Consiliul European pentru Inovare dispune de un buget total de peste 10 miliarde EUR în perioada 2021-2027.

Mariya **Gabriel**, comisarul pentru inovare, cercetare, cultură, educație și tineret, a declarat: „*Consiliul European pentru Inovare a sprijinit deja 4 întreprinderi- unicorn și peste 90 de întreprinderi-centaur. Programul de lucru pentru acest an se bazează pe cea mai mare finanțare anuală acordată vreodată antreprenorilor și cercetătorilor vizionari, precum pe noi măsuri de sprijinire a femeilor inovatoare și a întreprinderilor în curs de extindere. Europa este hotărâtă să sprijine inovarea și noile tehnologii și suntem pe cale să ne îndeplinim ambiția de a construi fabrica de întreprinderi-unicorn a Europei sub egida CEI.”*

**Ce este nou în programul de lucru pentru 2022?**

Programul de lucru pentru 2022 al Consiliului European pentru Inovare (CEI) are mai multe elemente noi, simplificând procesul de depunere a cererilor și contribuind la politicile UE.

**Noutăți**

* **O nouă inițiativă a CEI - „Scale-Up 100”**: După ce, începând din 2018, a sprijinit deja peste 2 600 de întreprinderi mici și mijlocii (IMM-uri) și întreprinderi nou-înființate, CEI introduce inițiativa „Scale-up 100” pentru a identifica 100 de întreprinderi promițătoare din domeniul tehnologiei „deep tech” din UE care au potențialul de a deveni întreprinderi-unicorn (cu o valoare de peste 1 miliard EUR).
* **Investiții de capital de peste 15 milioane EUR**: Instrumentul [Acceleratorul CEI](https://eic.ec.europa.eu/eic-funding-opportunities/eic-accelerator_en) le va permite întreprinderilor care lucrează la tehnologii de interes strategic european să solicite investiții CEI de peste 15 milioane EUR.
* **Un sprijin mai puternic pentru femeile inovatoare:**
  + Elaborarea unui indice al genului și diversității în inovare pentru a identifica decalajele și a încuraja diversitatea în cadrul întreprinderilor. Acest lucru va oferi informații coerente investitorilor, finanțatorilor, clienților și factorilor de decizie.
  + Ediția din 2022 a [Premiului UE pentru femeile inovatoare](https://eic.ec.europa.eu/eic-funding-opportunities/eic-prizes/eu-prize-women-innovators_en) va include două premii suplimentare pentru femeile inovatoare cu vârsta sub 35 de ani. Prin urmare, vor fi acordate în total șase premii: trei premii pentru cele mai promițătoare femei inovatoare din întreaga UE și țările asociate la programul Orizont Europa și trei premii pentru cele mai promițătoare „inovatoare în devenire” cu vârsta sub 35 de ani.

**Contribuția la prioritățile strategice**

Programul de lucru pentru 2022 stabilește un set actualizat de „Provocări ale CEI”. Provocările CEI oferă oportunități de finanțare în domenii tematice cu peste 500 de milioane EUR pentru întreprinderile nou-înființate pentru a dezvolta tehnologii care vor contribui la obiectivul UE de reducere a emisiilor nete de gaze cu efect de seră cu cel puțin 55 % până în 2030, precum și la consolidarea autonomiei strategice în domeniul tehnologiilor cuantice, spațiale și al noilor tehnologii medicale.

**Simplificare**

CEI se străduiește să își îmbunătățească în permanență procesele în beneficiul solicitanților săi:

* Toate celelalte întreprinderi care nu pot fi finanțate de CEI din cauza constrângerilor bugetare **vor primi automat** **marca de excelență**, ceea ce le-ar putea ajuta să obțină finanțare din alte instrumente de finanțare ale UE, cum ar fi fondurile structurale, fondurile de redresare sau alte surse.
* În 2022, vor fi deschise **termene mai frecvente de depunere a candidaturilor** pentru Tranziția și Acceleratorul CEI, cu un proces continuu de depunere a candidaturilor pentru Tranziția CEI. În plus, cei care candidează pentru a doua oară la Acceleratorul CEI vor avea posibilitatea de a descrie și de a susține cu argumente îmbunătățirile aduse în ceea ce privește noua lor candidatură.

**Finanțarea și sprijinul din partea Consiliului European pentru Inovare în 2022**

* Instrumentul **Pathfinder al CEI** (350 milioane EUR) dedicat echipelor multidisciplinare de cercetare pentru proiecte de cercetare vizionare care au potențialul de a duce la tehnologii revoluționare.
* **Tranziția CEI** (131 milioane EUR) pentru a transforma rezultatele cercetării în oportunități de inovare, axându-se pe rezultatele generate de proiectele din cadrul instrumentului Pathfinder al CEI și pe proiectele de validare a conceptului realizate sub egida Consiliului European pentru Cercetare, pentru a maturiza tehnologiile și a crea argumente economice pentru aplicații specifice.
* **Acceleratorul CEI** (1,6 miliarde EUR) pentru întreprinderile nou-înființate și IMM-uri în vederea dezvoltării și extinderii unor inovații cu impact ridicat care au potențialul de a crea piețe noi sau de a le perturba pe cele existente.

Toate proiectele Consiliului European pentru Inovare au acces la [serviciile de accelerare a dezvoltării de întreprinderi](https://eic.ec.europa.eu/eic-funding-opportunities/business-acceleration-services_en), care pun la dispoziție instructori, mentori și expertiză, oferă oportunități de parteneriate cu corporații, investitori și alte părți interesate, dar și o serie de alte servicii și evenimente.

În urma publicării programului de lucru, marți, 22 februarie, va avea loc o zi de informare pentru a oferi detalii despre cum funcționează Consiliul European pentru Inovare, cum se solicită finanțare, cine este eligibil și care sunt noutățile din acest an. În cadrul sesiunilor vor fi prezentate, printre altele, informații referitoare la oportunitățile de finanțare pentru echipele de cercetare, întreprinderile nou-înființate, IMM-uri și investitori.

**Context**

[CEI a fost lansat](https://ec.europa.eu/commission/presscorner/detail/ro/IP_21_1185) în martie 2021 ca o noutate majoră în cadrul programului Orizont Europa, după încheierea cu succes a fazei-pilot care s-a derulat în perioada 2018-2020. Are un buget total de peste 10 miliarde EUR în perioada 2021-2027. Strategia și punerea sa în aplicare sunt coordonate de [comitetul CEI](https://eic.ec.europa.eu/eic-communities/eic-board_en), care are membri independenți numiți din lumea inovării (antreprenori, cercetători, investitori, întreprinderi și alții din ecosistemul inovării). Comitetul CEI a aprobat programul de lucru pentru 2022.

CEI adoptă o abordare proactivă în ceea ce privește gestionarea finanțării sub conducerea [managerilor de programe ai CEI](https://eic.ec.europa.eu/eic-communities/eic-programme-managers_en), care dezvoltă viziuni pentru inovare și tehnologii revoluționare și orientează portofoliile de proiecte în vederea atingerii acestor obiective.

CEI a început punerea în aplicare înaintea majorității celorlalte părți ale programului Orizont Europa și a selectat deja pentru finanțare 164 de IMM-uri și întreprinderi nou-înființate, 56 de proiecte de cercetare de vârf și 29 de proiecte pentru a aduce tehnologii revoluționare din laborator în lumea reală.

În cursul fazei-pilot din 2018-2020 și în cursul încorporării schemelor anterioare pentru IMM-uri și tehnologiile viitoare și emergente, CEI:

* A sprijinit peste 5 500 de întreprinderi nou-înființate și IMM-uri inovatoare din întreaga Europă, precum și peste 400 de proiecte de cercetare de vârf.
* Întreprinderile nou-înființate sprijinite de CEI au atras ulterior investiții de aproape 10 miliarde EUR. Multe dintre acestea se extind cu succes, în prezent înregistrându-se în rândul lor peste 90 de întreprinderi-centaur și 4 întreprinderi-unicorn.
* Un număr tot mai mare de întreprinderi nou-înființate conduse de femei: dintre întreprinderile care au primit finanțare în a doua jumătate a anului 2020, 29 % au un director general femeie, comparativ cu 8 % dintre întreprinderile finanțate în prima jumătate a anului 2020.
* Fondul CEI, înființat în 2020, a intrat etapa de funcționare completă:
  + Decizii de investiții luate în cazul a 141 de întreprinderi în valoare de peste 630 de milioane EUR.
  + Primele 24 de investiții directe de capital efectuate de Fondul CEI au atras coinvestiții din partea fondurilor cu capital de risc și a altor investitori în valoare de 395 de milioane EUR (de 2,7 ori investiția Fondului CEI).

**Pentru mai multe informații**

[Programul de lucru al CEI pentru 2022](https://eic.ec.europa.eu/eic-work-programme-2022_en)

Fise informative despre programul de lucru al CEI:

* [Informații generale](https://eic.ec.europa.eu/document/download/1db3d84a-425e-435a-8806-aa491e585809_en)
* [Beneficii pentru întreprinderi](https://eic.ec.europa.eu/document/download/7725f0a3-7a61-4577-aa38-a34cf0e8ae30_en)
* [Beneficii pentru cercetători](https://eic.ec.europa.eu/document/download/75760fa5-8edf-47ed-95b9-630287245f50_en)

[Raportul privind impactul CEI pe 2021](https://eic.ec.europa.eu/news/european-innovation-council-impact-report-2021-key-numbers-eic-performance-2021-11-24_en)

Sursa: https://romania.representation.ec.europa.eu

\*

Au fost lansate Programele Rabla Clasic și Rabla Plus!

**Începând de vineri, 04.02.2022, persoanele juridice** care doresc participarea în cadrul Programului de stimulare a înnoirii Parcului auto național (Rabla Clasic) și a Programului privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante din punct de vedere energetic (Rabla Plus) **vor putea accesa aplicația informatică** pusă la dispoziție de AFM, doar **pentru crearea conturilor de utilizatori**.

Conturile create și utilizate pentru înscrierea în cadrul Programelor Eficiență energetică în clădirile publice, Iluminat Public și Stații de reîncărcare pentru vehicule electrice în localități, rămân valabile și pot fi utilizate pentru accesarea aplicației informatice în vederea participării în cadrul Programelor Rabla Clasic și Rabla Plus.

Persoanele fizice se pot adresa de **marți, 08.02.2022**, producătorilor validați, **în vederea îndeplinirii formalităților de înscriere** în cadrul Programelor Rabla Clasic și Rabla Plus, iar din aceeași dată, persoanele juridice pot încărca în aplicația informatică documentele necesare participării în cadrul celor două programe.

**Calendarul de desfășurare a sesiunilor de înscriere** în cadrul celor două programe și sumele alocate solicitanților este disponibil [***aici***](https://www.fonduri-structurale.ro/descarca-document/34807).

**În ediția de anul acesta, programele vin cu o serie de modificări.**

În ceea ce privește **Programul Rabla Clasic**, prima de casare este de 6.000 lei, respectiv 9.000 lei în cazul predării a 2 autovehicule uzate, la care se pot adăuga următoarele ecobonusuri, astfel:

* ecobonus în valoare de 1.500 lei, pentru autovehiculul nou, exceptând motocicletele, al cărui sistem de propulsie generează maximum 120 g CO2/km în sistem WLTP;
* ecobonus în valoare de 1.500 lei, pentru autovehiculul nou, exceptând motocicletele, echipat cu motorizare GPL/GNC;
* ecobonus în valoare de 3.000 lei la achiziţionarea unui autovehicul nou, exceptând motocicletele, echipat cu sistem de propulsie hibrid;
* ecobonus în valoare de 1.500 lei, pentru casarea fiecărui autovehicul uzat cu o vechime de cel puțin 15 ani de la data fabricației și care are norma de poluare Euro 3 sau inferioară.

O altă modificare se referă la vechimea autovehiculului uzat eligibil în cadrul programului, care trebuie să fie de cel puțin 6 ani de la data primei înmatriculări în România.

De asemenea, a fost eliminat termenul de 60 zile de casare/radiere a autovehiculului uzat, solicitanții având posibilitatea de a-l casa/radia până la emiterea facturii autovehiculului nou.

Pentru achiziționarea de motociclete noi în schimbul predării spre casare a unui autovehicul uzat, se acordă o primă de casare de 6.000 lei, la care se pot adauga:

* ecobonus în valoare de 1.500 lei, pentru autovehiculul nou motocicletă al cărui sistem de propulsie generează maximum 90 g CO2/km în sistem WMTC;
* ecobonus în valoare de 1.500 lei, pentru casarea unui autovehicul uzat cu o vechime de cel puțin 15 ani de la data fabricației și care are norma de poluare Euro 3 sau inferioară.

Valabilitatea notei de înscriere în cadrul Programului Rabla Clasic a fost extinsă la 300 de zile de la data emiterii, timp în care beneficiarii vor derula toate procedurile specifice de achiziție a autovehiculului nou.

În cadrul **Programului Rabla Plus** s-a introdus obligativitatea casării unui autovehicul uzat pentru achiziționarea unui autovehicul nou.

Totodată, pentru fiecare autovehicul nou, există posibilitatea casării a maximum 2 autovehicule uzate.

Cuantumul finanțării este de:

51.000 de lei pentru un autovehicul nou pur electric sau a unui autovehicul nou cu pilă de combustie cu hidrogen și 26.000 de lei pentru un autovehicul nou electric hibrid plug-in, exceptând motocicleta, care generează maximum 80 g CO2/km în sistem WLTP, în schimbul casării unui autovehicul uzat;

54.000 de lei pentru un autovehicul nou pur electric sau a unui autovehicul nou cu pilă de combustie cu hidrogen și 29.000 de lei pentru un autovehicul electric hibrid plug-in, care generează maximum 80 g CO2/km în sistem WLTP, pentru achiziționarea unui autovehicul nou, în schimbul casării a două autovehicule uzate;

pentru fiecare autovehicul uzat mai vechi de 15 ani și care are norma de poluare nu mai mare de Euro 3, se adăugă un ecobonus de 1.500 lei/autovehicul.

MINISTERUL MEDIULUI, APELOR ȘI PĂDURILOR ADMINISTRAȚIA FONDULUI PENTRU MEDIU Splaiul De asemenea, ecotichetul pentru achiziționarea unei motociclete electrice este 26.000 lei, la care se poate adăuga un ecobonusîn valoare de 1.500 lei, pentru casarea unui autovehicul uzat cu o vechime de cel puțin 15 ani de la data fabricației și care are norma de poluare Euro 3 sau inferioară.

Valabilitatea notei de înscriere în cadrul Programului Rabla Plus a fost extinsă la 300 de zile de la data emiterii, timp în care beneficiarii vor derula toate procedurile specifice de achiziție a autovehiculului nou.

Valoarea finanțării nu poate depăși 50% din preţul de comercializare al autovehiculului nou achiziționat prin cele două programe.

| **Documente** |
| --- |
| [calendar-programe\_finantare-2022.pdf](https://www.fonduri-structurale.ro/descarca-document/34807) |

Sursa: AFM

\*

Apel de asistență tehnică pentru combaterea sărăciei energetice dedicat autorităților locale! Webinar pentru prezentarea procesului de aplicare, organizat de Ashoka România

Ashoka România este parte dintr-o rețea europeană de organizații suport ale **Platformei de consiliere în domeniul sărăciei energetice** (EPAH), unde, timp de 3 ani, vor sprijini autoritățile locale pentru a le conecta la oportunitățile care se ivesc în cadrul EPAH.

Pe 1 februarie s-a deschis primul apel pentru propuneri de **asistență tehnică**, conceput pentru a **sprijini autoritățile locale în dezvoltarea acțiunilor lor de combatere a sărăciei energetice**. În cadrul apelului nu se va acorda sprijin financiar, propunerile selectate vor beneficia de asistență tehnică specifică și dedicată din partea experților și a echipei EPAH.

Termenul limită pentru transmiterea aplicațiilor este **1 martie 2022**, ora 18:00.

Ashoka România invită autoritățile locale și naționale, companiile și ONG-urile preocupate de sărăcie energetică, de protejarea mediului sau combaterea sărăciei la un webinar despre apelul de asistență tehnică privind combaterea sărăciei energetice, unde se vor prezenta:

* Contextul național al sărăciei energetice;
* Soluțiile locale deja implementate ca bune practici;
* Ce înseamnă procesul de asistență tehnică în ceea ce privește începerea și/sau continuarea proiectelor de combatere a sărăciei energetice;
* Sfaturi practice despre cum pot autoritățile aplica la acest proces.

În cadrul webinar-ului se vor prezenta mai multe detalii despre expertiza tehnică, cum se poate beneficia de o astfel de expertiză și cum pot autoritățile locale, alături de alți parteneri, să aplice pentru a beneficia de acest suport.

Evenimentul va avea loc în data de **10 februarie 2022**, începând cu ora **10:00.** Persoanele interesate se pot înregistra [aici](https://us02web.zoom.us/meeting/register/tZAvcO2orzgpHtOH9SyhnunR5DV-XPxM7tur?utm_medium=email&utm_source=Ashoka&utm_campaign=3085644_februarie_energy_poverty&dm_i=2ILH,1U4WC,8AQ42A,6DDFJ,1).

Pentru mai multe informații despre apel puteți consulta rubrica noastră de [***alte finanțări***](https://www.fonduri-structurale.ro/alte-finantari/566/platforma-de-consiliere-in-domeniul-saraciei-energetice-epah-apel-de-asistenta-tehnica-privind-combaterea-saraciei-energetice).

Sursa: Ashoka România

\*

Instituțiile de cercetare pot depune cereri pentru apelul dedicat creșterii potențialului siturilor de acvacultură

Direcția Generală Pescuit – Autoritatea de Management pentru POPAM (DGP-AMPOPAM) a anunțat vineri, 4 februarie 2022, lansarea sesiunii nr. 2 pentru depunerea cererilor de finanțare în cadrul Măsurii II.7 – Creșterea potențialului siturilor de acvacultură. Pot aplica Agenția Națională pentru Pescuit și Acvacultură și Instituții de cercetare din domeniul acvaculturii.

Alocarea financiară totală pentru prezentul apel este **de 6.430.190 lei**, echivalentul a 1.300.000 euro. Valoarea minimă eligibilă este de **24.731,50 lei**, iar valoarea maximă eligibilă aferentă unui proiect este de **3.215.095 lei**.

Sunt eligibile următoarele activități:

* activități de **documentare**;
* activități cu privire la **prelevarea de probe**;
* activități privind **analize de laborator**;
* activități de **analizare și prelucrare a datelor și informațiilor obținute**;
* activități de **elaborare a unui studiu** privind determinarea potențialului real al siturilor de acvacultură;

Cererile pot fi depuse până în data de **9 martie 2022**, ora 14:00.

[***Descarcă***](https://www.fonduri-structurale.ro/descarca-document/34820) ghidul

| **Documente** |
| --- |
| [Ghid\_II.7.\_editabil.pdf](https://www.fonduri-structurale.ro/descarca-document/34820) |

Sursa: AM POPAM

\*

Granturile SEE: Apel pentru proiecte bilaterale de formare profesională

Agenția Națională pentru Programe Comunitare în domeniul Educației și Formării Profesionale a anunțat lansarea unui nou apel pentru proiecte bilaterale de formare profesională pentru **decidenți politici** și **reprezentanți ai unităților de învățământ din învățământul profesional și tehnic**.

În cadrul apelului pot aplica unităţi de învăţământ din Învăţământul Profesional şi Tehnic care furnizează educație și formare pentru calificări în domeniile **mecanică**, **electronică**, **automatică** și **construcții**.

Apelul are în vedere **facilitarea activităților cu scop de învățare între România și Statele Donatoare** (realizate atât prin mobilitati sau prin activitati virtuale) și are un buget total de 50.000 euro.

În timpul unei vizite de studiu care va avea loc în Norvegia și care este precedată de webinare cu experți norvegien, participanţii din România vor identifica cele mai bune practici și vor învăța de la instituțiile și companiile vizitate cum să îmbunătățească, pentru elevii români din ÎPT, învățarea prin practică la locul de muncă.

Termenul limită pentru depunerea candidaturilor este **15 martie 2022**.

Pentru mai multe informații puteți consulta rubrica noastră de [***alte finanțări***](https://www.fonduri-structurale.ro/alte-finantari/567/proiecte-bilaterale-de-formare-profesionala-pentru-decidenti-politici-si-reprezentanti-ai-unitatilor-de-invatamant-din-invatamantul-profesional-si-tehnic).

Sursa: ANPCDEFP

\*

Au fost aprobate două scheme de ajutor de stat în domeniul energiei. 85% din valoarea acestora, fonduri europene din FEDR

Guvernul României a adoptat ieri, 10 februarie 2022, în cadrul ședinței de Guvern, HG pentru aprobarea **Schemei de ajutor de stat având ca obiectiv sprijinirea investițiilor destinate promovării producției de energie din surse regenerabile mai puțin exploatate, respectiv biomasă, biogaz, energie geotermală** și a **Schemei de ajutor de stat pentru sprijinirea investițiilor în cogenerare de înaltă eficiență**.

Cele două scheme de ajutor de stat în domeniul energiei, finanțate din fonduri naționale și europene, vor fi continuate până la sfârșitul anului 2023, potrivit Hotărârii aprobate de Guvern.

Este vorba despre susținerea investițiilor care valorifică sursele regenerabile de energie și de eficiență energetică, stimulând astfel utilizarea surselor mai puțin exploatate, respectiv biomasa, biogazul, geotermalul.

Prin Hotărârea de Guvern se aprobă schema de ajutor de stat ce are ca obiectiv sprijinirea investițiilor în cogenerare de înaltă eficiență, cu dublu rol: realizarea de economii a consumului de combustibili și evitarea emisiilor de carbon aferente combustibililor fosili.

Cele două scheme de ajutor de stat se aplică până la **31 decembrie 2023**, iar sumele se alocă din **fonduri europene** nerambursabile asigurate din **Fondul European de Dezvoltare Regională** în proporție de **85%** și fonduri de **cofinanțare publică** asigurate de la bugetul de stat – **15%**.

Potențiali beneficiari ai schemelor de ajutor de stat pot fi **întreprinderi** care produc energie și **unități administrativ-teritoriale** sau **asociații de dezvoltare intercomunitară** care realizează sau modernizează instalații ce produc energie.

**Bugetul estimat** al schemei de ajutor de stat pentru susținerea investițiilor care valorifică sursele regenerabile de energie și de eficiență energetică, stimulând astfel utilizarea surselor mai puțin exploatate, respectiv biomasa, biogazul, geotermalul este de 21 milioane de euro, iar al schemei de ajutor de stat pentru sprijinirea investițiilor în cogenerare de înaltă eficiență, de aproximativ 61 de milioane de euro.

Măsurile luate prin actul normativ fac posibilă continuarea finanțării proiectelor depuse în baza schemelor de finanțare inițiale, aprobate prin HG nr. 215/2017 și HG nr. 216/2017. În cadrul celor două apeluri au fost depuse 20 de proiecte care se află în prezent, in diverse stadii de evaluare, dintre care au fost contractate 3 proiecte.

Sursa: Guvernul României

🏵🏵🏵

Din actualitatea europeană

Alimente noi: greierele de casă devine a treia insectă autorizată ca ingredient alimentar pe piața UE

Ieri, 10 februarie, Comisia a [autorizat](https://ec.europa.eu/food/safety/novel-food/authorisations/union-list-novel-foods_ro) comercializarea greierilor de casă *(Acheta domesticus)* ca aliment nou în UE.

Este vorba despre a treia insectă pentru care se dă aprobare pentru consum și care vine după autorizațiile precedente emise în iulie anul trecut pentru larva desicată de [Tenebrio molitor](https://eur-lex.europa.eu/legal-content/RO/TXT/?uri=CELEX:32021R0882) și în noiembrie pentru [Locusta migratoria](https://eur-lex.europa.eu/legal-content/RO/TXT/?uri=CELEX:32021R1975).

Greierele de casă va fi disponibil integral,  sub formă congelată, uscată sau de pudră. Prezenta autorizare a primit girul statelor membre la data de 8 decembrie 2021, ca urmare a unei evaluări stricte din partea Agenției Europene pentru Siguranța Alimentară, care a ajuns la concluzia că această insectă nu prezintă pericole pentru consum dacă este folosită conform descrierii înaintate de întreprinderea solicitantă.

Produsele care conțin acest nou aliment trebuie să fie etichetate corespunzător pentru a semnala eventuale reacții alergice.

În ultimii ani, Organizația Națiunilor Unite pentru Alimentație și Agricultură a ajuns la concluzia că insectele reprezintă o sursă de alimentație hrănitoare și sănătoasă, având un conținut ridicat de grăsime, proteine, vitamine, fibre și minerale.

În plus, insectele reprezintă o parte consistentă a alimentației  zilnice a sute de milioane de oameni la nivel mondial. În contextul Strategiei [De la fermă la consumator](https://ec.europa.eu/food/horizontal-topics/farm-fork-strategy_en), insectele au fost, de asemenea, identificate ca reprezentând o sursă alternativă de proteine care ar putea înlesni trecerea către un sistem alimentar mai durabil.

Pentru informații suplimentare, puteți vizita pagina noastră de [Întrebări și răspunsuri](https://ec.europa.eu/food/safety/novel-food/authorisations/approval-insect-novel-food_en).

\*

Nu pierdeți ocazia de a vă face auzită vocea! Publicați-vă cât mai curând ideile și evenimentele pe platformă!

Doar contribuțiile publicate pe platformă până pe **20 februarie** vor fi sintetizate în raportul care va fi publicat pe 17 martie.

Aceasta pentru că vrem să ne asigurăm că raportul poate să fie publicat în toate limbile oficiale ale UE și să fie analizat în cadrul [adunărilor plenare ale Conferinței](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBdksvIiwiZXhwIjpudWxsLCJwdXIiOiJibG9iX2lkIn19--56439facb6e10ad812869188623f1871db9d4e30/CoFE%20Provisional%20Calendar%20-%20v27.01.2022%20-%20final.pdf) și al grupurilor de lucru.

Puteți contribui și după această dată – platforma va rămâne deschisă pentru a permite continuarea dezbaterilor online. Pentru contribuțiile trimise după 20 februarie, vom pregăti un raport după 9 mai.

De la lansarea platformei digitale multilingve, în aprilie 2021, s-au publicat deja [trei rapoarte intermediare](https://futureu.europa.eu/pages/reporting?locale=ro) privind contribuțiile primite pe această cale. Rapoartele au fost integrate în lucrările grupurilor de dezbatere ale cetățenilor de la nivel european și național și în discuțiile din adunările plenare ale conferinței. Ultimele 2 sesiuni ale grupurilor de dezbatere ale cetățenilor europeni se vor desfășura în perioadele [11-13 februarie](https://futureu.europa.eu/assemblies/citizens-panels/f/67/meetings/63626?locale=ro) și [25-27 februarie](https://futureu.europa.eu/assemblies/citizens-panels/f/67/meetings/63562?locale=ro).

Mai multe informații sunt disponibile [aici](https://futureu.europa.eu/pages/reporting).

\*

Previziuni economice de iarnă ale Comisiei Europene pentru România: 4,2% creştere economică în 2022 şi 4,5% în 2023

În privința României, previziunile economice din iarna anului 2022 estimează că, în 2022, creșterea economică va fi de 4,2%, respectiv 4,5% în anul 2023.

Previziunile economice din iarna anului 2022 estimează că, în urma unei expansiuni semnificative de 5,3 % în 2021, economia UE va crește cu 4,0 % în 2022 și cu 2,8 % în 2023. În privința României, se estimează că, în 2022, creșterea economică va fi de 4,2%, respectiv 4,5% în anul 2023.

De asemenea, în zona euro se anticipează o creștere de 4,0 % în 2022, cu un ritm mai moderat, de 2,7 %, în 2023. În al treilea trimestru al anului 2021, UE în ansamblul său a atins nivelul de dinainte de pandemie și se preconizează că toate statele membre vor fi depășit această etapă până la sfârșitul anului 2022.

**Creșterea economică recâștigă tracțiune**

După relansarea robustă a activității economice, care a început în primăvara anului trecut și a continuat cu aceeași intensitate până la începutul toamnei, se estimează că ritmul de creștere în UE a încetinit la 0,4 % în ultimul trimestru al anului 2021, de la 2,2 % în trimestrul anterior. Deși în previziunile economice din toamna anului 2021 se preconiza deja o încetinire a creșterii economice, după ce economia UE a eliminat decalajul față de nivelul anterior pandemiei în trimestrul al treilea din 2021, aceasta a fost mai accentuată decât se preconizase, dat fiind că s-au intensificat provocările: în special, creșterea bruscă a infecțiilor cu COVID-19, prețurile ridicate la energie și perturbările în aprovizionare.

Creșterea continuă să fie modelată de pandemie, multe țări din UE fiind sub tensiune din cauza unei presiuni sporite asupra sistemelor de sănătate și a lipsei de personal în urma îmbolnăvirilor, a carantinei preventive sau a sarcinilor de îngrijire. Blocajele logistice și de aprovizionare, inclusiv deficitele de semiconductori și de anumite metale, vor continua să afecteze producția, cel puțin pe parcursul primei jumătăți a anului. Nu în ultimul rând, se preconizează că prețurile energiei vor rămâne ridicate pentru o perioadă mai lungă decât se anticipase în previziunile de toamnă, cu un efect mai îndelungat asupra economiei și presiuni inflaționiste mai mari.

În prezentele previziuni se presupune că presiunea exercitată de valul actual de infecții asupra economiei va fi de scurtă durată. Se preconizează că activitatea economică își va recâștiga tracțiunea și pe măsură ce condițiile de aprovizionare continuă să se normalizeze, iar presiunile inflaționiste să se reducă. Dincolo de turbulențele pe termen scurt, elementele fundamentale care stau la baza acestei faze expansioniste rămân în continuare solide. O piață a forței de muncă în continuă îmbunătățire, economii ridicate ale gospodăriilor, condiții de finanțare încă favorabile și implementarea integrală a Mecanismului de redresare și reziliență (MRR) sunt toate menite să susțină o fază expansionistă solidă și de lungă durată.

**Revizuirea în sens ascendent a perspectivelor în materie de inflație**

Previziunile privind inflația au fost revizuite considerabil în sens ascendent în comparație cu previziunile din toamnă. Ele reflectă efectele prețurilor mai mari la energie, dar și amplificarea presiunilor inflaționiste asupra altor categorii de bunuri față de toamna anului trecut.

După atingerea unei rate record de 4,6 % în trimestrul al patrulea al anului trecut, se estimează că inflația în zona euro va atinge un nivel maxim de 4,8 % în primul trimestru din 2022 și va rămâne peste 3 % până în trimestrul al treilea. Pe măsură ce se vor diminua presiunile generate de constrângerile legate de aprovizionare și de prețurile ridicate la energie, se preconizează că inflația va scădea la 2,1 % în ultimul trimestru al anului, iar pe parcursul anului 2023 se va situa sub obiectivul de 2 % al Băncii Centrale Europene.

În ansamblu, se estimează că inflația în zona euro va crește de la 2,6 % în 2021 (2,9 % în UE) la 3,5 % (3,9 % în UE) în 2022, înainte de a scădea la 1,7 % (1,9 % în UE) în 2023.

**Incertitudinea și riscurile rămân ridicate**

Chiar dacă impactul pandemiei asupra activității economice s-a diminuat cu timpul, aplicarea în continuare a măsurilor de limitare a răspândirii bolii și deficitul prelungit de personal ar putea afecta activitatea economică. De asemenea, ele ar putea afecta funcționarea lanțurilor de aprovizionare critice pentru o perioadă mai lungă decât se preconizase. În schimb, încetinirea ritmului de creștere a cererii în viitorul apropiat poate contribui la rezolvarea blocajelor în aprovizionare puțin mai devreme decât se preconizase.

Pe de altă parte, cererea gospodăriilor ar putea crește mai puternic decât se preconizase, după cum s-a întâmplat deja odată cu redeschiderea economiilor în 2020, iar investițiile stimulate de MRR ar putea genera un impuls mai puternic pentru activitatea economică.

Inflația se poate dovedi mai ridicată decât se preconizase dacă presiunile asupra costurilor sunt în cele din urmă transferate de la producător la prețurile de consum într-o măsură mai mare decât se estimase, amplificând riscul unor efecte secundare.

Riscurile la adresa perspectivelor de creștere și inflație sunt puternic agravate de tensiunile geopolitice din Europa de Est.

**Declarațiile membrilor colegiului:**

Valdis **Dombrovskis**, vicepreședintele executiv pentru o economie în serviciul cetățenilor, a declarat: *„Economia UE a recâștigat acum tot terenul pierdut în perioada de apogeu a crizei, datorită campaniilor de vaccinare reușite și sprijinului coordonat pentru politica economică. Șomajul a atins un nivel minim record. Acestea sunt realizări majore. Având în vedere că pandemia nu s-a încheiat încă, provocarea noastră imediată este de a ne menține ancorați pe traiectoria de redresare. Creșterea semnificativă a inflației și a prețurilor la energie, împreună cu blocajele din lanțul de aprovizionare și de pe piața forței de muncă, frânează creșterea economică. Cu toate acestea, privind în perspectivă, ne așteptăm să revenim la un ritm mai intens de creștere în cursul acestui an, pe măsură ce unele dintre blocajele menționate se diminuează. Fundamentele UE rămân solide și vor fi consolidate în continuare pe măsură ce statele membre încep să își pună pe deplin în aplicare planurile de redresare și reziliență.”*

Paolo **Gentiloni**, comisarul pentru economie, a declarat: *„În această iarnă, numeroase provocări și-au pus amprenta pe economia Europei: răspândirea rapidă a Omicron, o nouă creștere a inflației ca urmare a măririi prețurilor la energie și perturbările persistente ale lanțului de aprovizionare. Având în vedere că aceste provocări vor dispărea treptat, se estimează că ritmul de creștere economică se va accelera din nou în această primăvară. Presiunile asupra prețurilor vor rămâne probabil puternice până în vară, după care se estimează că inflația va scădea pe măsură ce creșterea prețurilor la energie se va tempera, iar blocajele în aprovizionare se vor diminua. Cu toate acestea, incertitudinea și riscurile rămân ridicate.”*

**Context**

Previziunile economice din iarna anului 2022 oferă o actualizare a previziunilor economice din toamna anului 2021, care au fost prezentate în noiembrie 2021, concentrându-se pe evoluția PIB-ului și a inflației în toate statele membre ale UE.

Prezentele previziuni se bazează pe un set de ipoteze tehnice referitoare la cursurile de schimb, la ratele dobânzilor și la prețurile produselor de bază, fiind întemeiate pe datele disponibile până la 27 ianuarie. Pentru toate celelalte date-sursă, incluzând ipotezele referitoare la politicile publice, prezentele previziuni iau în considerare datele disponibile până la 1 februarie, inclusiv.

Comisia Europeană publică în fiecare an două seturi de previziuni detaliate (în primăvară și în toamnă) și două seturi de previziuni intermediare (în iarnă și în vară). Previziunile intermediare cuprind valorile anuale și trimestriale ale PIB-ului și ale inflației tuturor statelor membre pentru anul în curs și pentru anul următor, precum și date agregate pentru UE și zona euro.

Următoarele previziuni ale Comisiei Europene vor fi previziunile economice din primăvara anului 2022, programate a fi publicate în mai 2022.

**Pentru informații suplimentare**

Documentul complet: [Previziunile economice din iarna anului 2022](https://ec.europa.eu/info/sites/default/files/economy-finance/ip169_en.pdf)

Urmăriți activitatea vicepreședintelui Dombrovskis pe Twitter: [@VDombrovskis](https://twitter.com/VDombrovskis?ref_src=twsrc%5Egoogle%7Ctwcamp%5Eserp%7Ctwgr%5Eauthor)


Urmăriți activitatea comisarului Gentiloni pe Twitter: [@PaoloGentiloni](https://twitter.com/PaoloGentiloni)

Urmăriți activitatea DG ECFIN pe Twitter: [@ecfin](https://twitter.com/ecfin)

\*

Sulfoxaflor: angajamentul Comisiei de a proteja polenizatorii de pesticidele nocive

Comisia solicită încă o dată statelor membre să îi susțină propunerea, care urmărește limitarea utilizării pesticidului sulfoxaflor în serele permanente, în scopul protejării polenizatorilor.

În cadrul angajamentelor pe care și le-a asumat în legătură cu strategia  „[De la fermă la consumator ”](https://priv-bx-myremote.tech.ec.europa.eu/food/horizontal-topics/,DanaInfo=.aedBhywuwiIo5,SSL+farm-fork-strategy_en) și cu „[Strategia privind biodiversitatea](https://ec.europa.eu/environment/strategy/biodiversity-strategy-2030_en)”, Comisia solicită încă o dată statelor membre să îi susțină propunerea, care urmărește limitarea utilizării pesticidului sulfoxaflor în serele permanente, în scopul protejării polenizatorilor.

De un an, Comisia poartă discuții cu statele membre pe acest subiect, dat fiind impactul potențial negativ al acestei substanțe asupra albinelor. Propunerea Comisiei, o urmare firească a angajamentului său de a proteja polenizatorii de pesticide care le sunt dăunătoare, a fost prezentată în cadrul Comitetului permanent pentru plante, animale, produse alimentare și hrană pentru animale, însă nu s-a obținut încă majoritatea calificată necesară.

Comisarul pentru sănătate și siguranță alimentară, Stella **Kyriakides**, a declarat : „*Concluziile științifice ale Autorității Europene pentru Siguranța Alimentară arată că utilizarea sulfoxaflorului în exterior se poate dovedi nocivă pentru bondari și albinele solitare. Este responsabilitatea noastră și totodată de maximă importanță să protejăm polenizatorii și biodiversitatea pentru generațiile de astăzi și cele de mâine. Sper că statele membre se vor alătura acestei propuneri. Vom sesiza în curând comitetul de apel.* ”

Comisia va prezenta propunerea comitetului de apel pentru a face presiuni în favoarea unei poziții de protejare a polenizatorilor.

\*

Doroteea Păscălin, câștigătoarea din România a concursului Juvenes Translatores

Comisia Europeană îi felicită pe cei [27 de tineri câștigători](https://ec.europa.eu/info/education/skills-and-qualifications/develop-your-skills/language-skills/juvenes-translatores_ro) ai concursului său „Juvenes Translatores” destinat liceelor, anunțați în cadrul [evenimentului online](https://www.youtube.com/watch?v=ETf6bSkHzz0) de astăzi, 10 februarie.

Comisia Europeană îi felicită pe cei [27 de tineri câștigători](https://ec.europa.eu/info/education/skills-and-qualifications/develop-your-skills/language-skills/juvenes-translatores_ro) ai concursului său „Juvenes Translatores” destinat liceelor, anunțați în cadrul [evenimentului online](https://www.youtube.com/watch?v=ETf6bSkHzz0) de astăzi. Căștigătoarea din România este Doroteea Păscălin, elevă în cadrul Liceului Teoretic „Grigore Moisil" din Tulcea , aflată sub îndrumarea doamnei profesoare Mihaela Visterneanu.

De asemenea, alți 15 elevi din România au fost premiați cu [mențiuni speciale](https://ec.europa.eu/info/education/skills-and-qualifications/develop-your-skills/language-skills/juvenes-translatores/2021-contest/special-mentions_ro).

Participanții au putut alege să traducă în oricare combinație lingvistică alcătuită din două limbi oficiale din cele 24 ale UE. Din cele 552 de combinații lingvistice disponibile, cei 2 940 de tineri traducători din 689 de școli care au participat la concurs au utilizat 153, inclusiv combinații mai neobișnuite, mergând de la traduceri din portugheză în finlandeză până la traduceri din bulgară în suedeză și din slovacă în greacă.

Comisarul pentru buget și administrație, Johannes **Hahn**, a declarat:

*„Tema concursului din acest an, «„Să pornim pe calea cea bună, către un viitor mai verde», reflectă intenția UE de a contribui la construirea unei Europe mai bune, mai verzi și mai digitale. Iar anul acesta, care este Anul european al tineretului, este cum nu se poate mai potrivit pentru a-i sărbători pe tinerii laureați și talentul lor de traducători. Aș vrea să transmit felicitările mele participanților și profesorilor lor, care sădesc în elevi dragostea pentru limbile străine.”*

Din numărul mare de reacții pozitive primite reiese că acest concurs a reprezentat o noutate binevenită în viața de zi cu zi a elevilor care au luat parte la el. Iată părerea participanților dintr-o școală din Estonia*: „A fost o șansă extraordinară pentru elevii noștri. După ce au terminat traducerile și-au povestit între ei despre experiența dobândită. Este un atu care le va fi de mare folos în studiile lingvistice viitoare!”*

Traducătorii Comisiei Europene au selectat 27 de câștigători (câte unul pentru fiecare țară UE) din rândul a 2 940 de elevi din întreaga Europă. În plus, 219 elevi au primit [mențiuni speciale](https://ec.europa.eu/info/education/skills-and-qualifications/develop-your-skills/language-skills/juvenes-translatores_ro) pentru traduceri remarcabile.

Înainte de sosirea verii, Comisia Europeană va organiza o ceremonie de decernare pentru cei 27 de câștigători.

Direcția Generală Traduceri a Comisiei Europene organizează concursul Juvenes Translatores” („tineri traducători” în latină) în fiecare an din 2007. În timp, acest concurs și-a lăsat amprenta asupra multora dintre participanții și câștigătorii săi. Unii au decis să studieze traducerea la universitate, iar alții s-au alăturat departamentelor de traduceri ale Comisiei Europene în calitate de stagiari sau traducători permanenți.

**Context**

Scopul concursului „Juvenes Translatores” este de a promova studiul limbilor străine în școli și de a le oferi tinerilor posibilitatea de a vedea ce înseamnă să fii traducător. Concursul li se adresează elevilor de liceu în vârstă de 17 ani și se desfășoară simultan în toate școlile selectate din UE.

Multilingvismul și, prin urmare, traducerea au făcut parte integrantă din UE încă de la crearea Comunităților Europene. Acest fenomen a fost consacrat chiar în primul regulament adoptat în 1958 ([Regulamentul CEE nr. 1 al Consiliului](https://eur-lex.europa.eu/legal-content/RO/TXT/?uri=CELEX:31958R0001)). De atunci, numărul limbilor oficiale ale UE a crescut de la 4 la 24, odată cu aderarea tot mai multor țări la UE.

**Câștigătorii „Juvenes Translatores” ediția 2021-2022:**

|  |  |  |  |  |
| --- | --- | --- | --- | --- |
| **ȚARA UE** | **CÂȘTIGĂTORUL** | | **PARTICIPANȚI** | |
| **Nume, combinația de limbi** | **Numele școlii, orașul** | **Numărul de școli** | **Numărul de elevi** |
| **Belgia** | Elisabeth Michelet,  FR-NL | Sint-Barbaracollege, Gent | 21 | 85 |
| **Bulgaria** | Александра Антонова,  EN-BG | Първа английска езикова гимназия, София | 17 | 73 |
| **Cehia** | Albert Horáček,  DE-CS | Gymnázium Evolution s.r.o., Praha 2 | 20 | 91 |
| **Danemarca** | Signe Thormann Vesterdal,  EN-DA | Frederiksborg Gymnasium & HF, Hillerød | 14 | 59 |
| **Germania** | Joëlle Nies,  FR-DE | Freiherr-vom-Stein-Schule Fulda, Fulda | 88 | 338 |
| **Estonia** | Anna Milena Linder,  EN-ET | Gustav Adolfi Gümnaasium, Tallinn | 7 | 33 |
| **Irlanda** | Maeve O' Brien,  FR-EN | Loreto Secondary School, Letterkenny | 12 | 48 |
| **Grecia** | Δημήτριος Ζάχαρης,  SK-EL | Εκπαιδευτήρια «Αναγέννηση»,Πάτρα | 21 | 82 |
| **Spania** | Ana Ruiz de Alfonso,  EN-ES | Colegio Marista San José, León | 59 | 263 |
| **Franța** | Téophane Balloy,  DE-FR | Lycée Marguerite de Flandre, Gondecourt | 77 | 358 |
| **Croația** | Patricija Petrinac,  EN-HR | V. gimnazija, Zagreb | 12 | 55 |
| **Italia** | Martina Valendino,  ES-IT | Istituto di Istruzione Superiore "Guido Monaco di Pomposa", Codigoro | 75 | 363 |
| **Cipru** | Άντρια Βλάχου,  EN-EL | Λύκειο Αγίου Σπυρίδωνα  Λεμεσός | 6 | 26 |
| **Letonia** | Rebeka Murāne,  EN-LV | Valmieras Viestura vidusskola, Valmiera | 8 | 23 |
| **Lituania** | Eva Ivanauskaitė,  EN-LT | Kauno Santaros gimnazija, Kaunas | 11 | 49 |
| **Luxemburg** | Jan Hübel,  EN-DE | Ecole Européenne Luxembourg II, Bertrange | 6 | 29 |
| **Ungaria** | Szántó Hanna,  DE-HU | Deutsche Schule Budapest, Budapest | 21 | 91 |
| **Malta** | Sharon Cilia,  MT-EN | G.F. Abela Junior College, l-Imsida | 6 | 23 |
| **Țările de Jos** | Selena Vieira,  ES-NL | Het Amsterdams Lyceum, Amsterdam | 27 | 98 |
| **Austria** | Sandrina Picha,  EN-DE | Bundesgymnasium und Bundesrealgymnasium Stainach, Stainach-Pürgg | 19 | 69 |
| **Polonia** | Bazyli Kuraszkiewicz,  EN-PL | I Liceum Ogólnokształcące im. Wacława Nałkowskiego, Wołomin | 51 | 211 |
| **Portugalia** | Maria Cara d'Anjo,  EN-PT | Colégio Nossa Senhora da Assunção, Anadia | 21 | 88 |
| **România** | Doroteea Păscălin,  EN-RO | Liceul Teoretic „Grigore Moisil", Tulcea | 33 | 143 |
| **Slovenia** | Ajda Rojnik,  EN-SL | Gimnazija Poljane, Ljubljana | 8 | 35 |
| **Slovacia** | Jakub Remeň,  EN-SK | Gymnázium, Golianova 68, Nitra | 14 | 63 |
| **Finlanda** | Emma Kuusinen,  EN-FI | Tammerkosken lukio, Tampere | 14 | 62 |
| **Suedia** | Alva Tjulin,  DE-SV | Tyska skolan, Stockholm | 21 | 82 |
| **TOTAL** | | | **689** | **2 940** |

\* Numărul școlilor participante din fiecare țară UE este egal cu numărul de locuri deținut de țara respectivă în Parlamentul European, selecția școlilor fiind efectuată în mod aleatoriu cu ajutorul unui calculator.

**Pentru informații suplimentare:**

* [Anunțul lansării concursului](https://ec.europa.eu/commission/presscorner/detail/ro/ip_21_4444)
* [Site-ul „Juvenes Translatores”](https://ec.europa.eu/info/education/skills-and-qualifications/develop-your-skills/language-skills/juvenes-translatores_ro)
* [„Juvenes Translatores” pe Instagram](https://www.instagram.com/translatingforeurope/)
* [@translatores](https://twitter.com/translatores)

\*

Participarea șefei Reprezentanței Comisiei Europene în România, Ramona Chiriac, la dezbaterea publică cu tema „Reprezentarea politică a femeilor în România”

Ramona Chiriac, șefa Reprezentanței Comisiei Europene în România*: „A avea șanse egale în participarea politică reprezintă fundamentul democrațiilor participative, la toate nivelurile – fie că vorbim de cel european, național, regional sau local.”*

Ramona Chiriac, Șefa Reprezentanței Comisiei Europene în România, a participat ieri, 9 februarie 2022, la dezbaterea publică cu tema „Reprezentarea politică a femeilor în România”,  organizată de Fundația Friedrich-Ebert-Stiftung (FES) din București.

Noul [studiu FES](http://library.fes.de/pdf-files/bueros/bukarest/18818.pdf), care îi are ca autori pe Ionela Băluță și Claudiu Tufiș, pune în discuție câteva dintre cauzele și factorii structurali care ar putea explica slaba reprezentare a femeilor în poziții politice, chestiuni precum prevederile legale, rolul organizațiilor de femei în cadrul partidelor politice sau rolul culturii organizaționale în jurul căreia partidele își stabilesc listele de candidați.

*„A avea șanse egale în participarea politică reprezintă fundamentul democrațiilor participative, la toate nivelurile – fie că vorbim de cel european, național, regional sau local. Comisia  Europeană este preocupată de a face progrese semnificative până în 2025 către o Europă egală pentru femei și bărbați. Orice actiune contează - de la cadrul legal și politici publice în domeniul egalității de șanse, la procese de selecție bazate pe criterii clare și transparente, la activități de mentorat pentru femei și fete, până la datoria civică a fiecăruia dintre noi de a observa și de a acționa împotriva discriminării de orice fel”,* a declarat Șefa Reprezentanței Comisiei Europene în România.

Alegerile electorale din 2019-2020 au fost cele în care România a înregistrat pentru prima dată de la aderarea la UE un regres în ceea ce privește numărul de candidate femei propuse, dar și alese în poziții politice, motiv pentru care Ramona Chiriac a ținut să precizeze că acesta este momentul în care se poate începe „plantarea semințelor” pentru un an electoral 2024 cât mai echilibrat din perspectiva genului.

Comisia Europeană este preocupată de a face progrese semnificative până în 2025 către o Europă egală între femei și bărbați și recunoaște importanța egalității de gen și de șansă și în procesul de reconstrucție și redresare economică de după pandemie.

De aceea, Planul Național de Redresare si Reziliență al României descrie provocările naționale și subliniază reformele și investițiile așteptate să contribuie la promovarea acestor obiective. Măsurile vizează printre altele: introducerea unui prag minim obligatoriu de 50% privind participarea femeilor în programe de formare, educație, alfabetizare digitală și investiții în locuințe sociale pentru populația defavorizată sau vulnerabilă.

**Background**

La dezbaterea FES cu tema „ Reprezentarea politică a femeilor în România” din 9 februarie 2022 au participat Dr. Ionela Băluță și Dr. Claudiu Tufiș, ambii profesori în cadrul Facultății de Științe Politice a Universității din București și autori ai studiului pus în discuție, precum și Ramona Chiriac, Șefa Reprezentanței Comisiei Europene în România și Dr. Helga Lukoschat, președinta consiliului de administrație al Academiei Europene pentru Femei în Politică și Business.

Friedrich-Ebert-Stiftung (FES) este cea mai veche fundație politică din Germania, cu o tradiție bogată în democrația socială, care datează de la înființarea sa în 1925. Friedrich Ebert a fost primul președinte german ales în mod democratic. Activitatea fundației politice se axează pe ideile și valorile fundamentale ale democrației sociale – libertate, justiție și solidaritate.

\*

Noul raport privind coeziunea: scad diferențele dintre regiunile UE datorită sprijinului acordat de UE

Cel de-al 8-lea raport privind coeziunea publicat de Comisie arată că politica de coeziune a contribuit la reducerea disparităților teritoriale și sociale dintre regiunile UE.

**Datorită finanțării destinate politicii de coeziune, se preconizează că PIB-ul pe cap de locuitor al regiunilor mai puțin dezvoltate va crește cu până la 5 % până în 2023**. Aceleași investiții au susținut, de asemenea, o reducere cu 3,5 % a decalajului dintre PIB-ul pe cap de locuitor din 10 % din regiunile cel mai puțin dezvoltate și 10 % din regiunile cele mai dezvoltate.

Raportul arată totodată că, grație flexibilității sale, **politica de coeziune a oferit statelor membre și autorităților regionale și locale un sprijin foarte rapid**, atât de necesar în contextul încetinirilor creșterii economice și al celei mai grave crize din ultimii ani.

Noile programe ale politicii de coeziune pentru perioada 2021-2027 vor continua să investească în regiuni și în oameni, în strânsă coordonare cu capacitatea financiară a pachetului [NextGenerationEU](https://europa.eu/next-generation-eu/index_ro).

**Constatări principale suplimentare**

* **Politica de coeziune a devenit o sursă de investiții mai importantă**. Finanțarea pentru coeziune a crescut de la echivalentul a 34 % din totalul investițiilor publice în perioada de programare 2007-2013 la 52 % în perioada de programare 2014-2020.
* Din 2001, **regiunile mai puțin dezvoltate din Europa de Est au recuperat decalajul față de restul UE**. În același timp însă, mai multe regiuni cu venituri medii și mai puțin dezvoltate, în special din sudul și sud-vestul UE, au înregistrat stagnare economică sau declin.
* **Convergența dintre statele membre s-a accelerat**, însă disparitățile regionale interne din statele membre cu creștere rapidă s-au accentuat.
* **Ocuparea forței de muncă a crescut**, însă disparitățile regionale sunt mai semnificative decât înainte de 2008.
* **Numărul de persoane expuse riscului de sărăcie și de excluziune socială a scăzut** cu 17 milioane între 2012 și 2019.
* **Decalajul regional în materie de inovare din Europa a crescut** din cauza lipsei de investiții în C&D și a deficiențelor de la nivelul ecosistemelor de inovare din regiunile cel mai puțin dezvoltate.
* **Populația UE îmbătrânește** și va începe să scadă în anii următori. În 2020, 34 % din populația UE trăia într-o regiune cu populație în scădere. Se preconizează că acest procentaj va ajunge la 51 % în 2040.

**Declarațiile membrilor colegiului:**

Comisarul pentru coeziune și reforme, Elisa **Ferreira**, a declarat: *„Cel de-al 8-lea raport privind coeziunea arată în mod clar importanța politicii de coeziune în promovarea* *convergenței și reducerea inegalităților dintre țările și regiunile din UE. Prin cartografierea domeniilor în care statele membre și regiunile trebuie să facă mai mult și mai bine, raportul ne permite să învățăm din lecțiile trecutului ca să fim mai bine pregătiți pentru provocările viitorului. Trebuie să accelerăm adoptarea și implementarea programelor politicii de coeziune pentru perioada 2021-2027, pentru a putea continua să sprijinim regiunile în vederea redresării în urma pandemiei, pentru a beneficia pe deplin de tranziția către o Europă verde și digitală și pentru a realiza o creștere pe termen lung.”*

Comisarul pentru locuri de muncă și drepturi sociale, Nicolas **Schmit**, a adăugat: „*Pandemia a amplificat riscul inegalităților în UE, iar politica de coeziune este unul dintre principalele instrumente de care dispunem pentru a combate această tendință și pentru a investi în oameni. Politica de coeziune ne ajută să atingem obiectivul de a construi o Europă socială puternică, care să fie favorabilă incluziunii și echitabilă. Sunt mândru că, datorită fondurilor UE, copiii defavorizați primesc cărți și calculatoare, tinerilor li se oferă programe de ucenicie pentru a-i integra pe piața forței de muncă, iar persoanele vulnerabile au acces la o masă caldă și la îngrijire.”*

**Politica de coeziune abordează principalele provocări cu care se confruntă regiunile Uniunii**

Politica de coeziune a avut un impact pozitiv asupra multor regiuni ale Uniunii și asupra cetățenilor acesteia, ajutându-i să investească într-o creștere mai durabilă și echilibrată, cu beneficii pe termen lung, a susținut infrastructura fizică și digitală, educația și formarea, IMM-urile și tranziția verde.

Mai recent, politica de coeziune a ajutat regiunile UE să facă față provocării ridicate de pandemia de COVID-19 și consecințelor acesteia. Cele două pachete de sprijin lansate în primăvara anului 2020 ([CRII](https://ec.europa.eu/commission/presscorner/detail/ro/qanda_20_458) și [CRII+](https://ec.europa.eu/commission/presscorner/detail/ro/qanda_20_574)) au oferit lichidități imediate, au sporit flexibilitatea cheltuielilor, au majorat rata de cofinanțare la 100 % și au lărgit domeniul de aplicare al [Fondului de solidaritate al UE](https://ec.europa.eu/regional_policy/ro/funding/solidarity-fund/).

În cadrul instrumentului NextGenerationEU, [REACT-EU](https://ec.europa.eu/regional_policy/ro/newsroom/coronavirus-response/react-eu) a furnizat o sumă suplimentară de 50,6 miliarde EUR pentru a sprijini redresarea în urma pandemiei, permițând regiunilor și orașelor să continue să investească în creștere și pregătind în același timp perioada de programare 2021-2027. De asemenea, acesta a oferit un dispozitiv de siguranță atât de necesar pentru persoanele vulnerabile ale căror situații au devenit și mai precare ca urmare a pandemiei.

În următorii ani, politica de coeziune va continua să consolideze o dezvoltare echitabilă și durabilă în toate regiunile UE, sprijinind în același timp tranziția verde și digitală prin:

* o abordare cuprinzătoare și orientată a dezvoltării: finanțare, guvernanță, coerență și sinergii cu politicile naționale;
* politici bazate pe realitățile locale, dezvoltate pe mai multe niveluri și întemeiate pe parteneriate, cu un sprijin croit pe măsură pentru cele mai vulnerabile teritorii;
* adaptabilitate continuă la provocările emergente și neașteptate.

**Etapele următoare**

Cel de-al 8-lea raport privind coeziunea va contribui la discuțiile din cadrul viitorului [Forum privind coeziunea](https://cohesionforum.tw.events/) (17-18 martie), care reunește reprezentanți ai instituțiilor UE, ai autorităților naționale, regionale și locale din toate statele membre, ai partenerilor sociali și economici, ai organizațiilor neguvernamentale și ai mediului academic. Forumul va dezbate modul în care politica de coeziune poate garanta că nicio regiune nu este lăsată în urmă în contextul schimbărilor structurale în curs și că toate regiunile pot profita de beneficiile tranziției verzi și ale tranziției digitale.

**Context**

O dată la trei ani, Comisia publică un raport privind coeziunea economică, socială și teritorială în UE, în care prezintă progresele înregistrate și rolul UE ca motor al dezvoltării regionale. Raportul analizează evoluția coeziunii din UE, pe baza unei game largi de indicatori, cum ar fi prosperitatea, ocuparea forței de muncă, nivelurile de educație, accesibilitatea și guvernanța.

Pe baza faptelor și a cifrelor, raportul oferă o imagine de ansamblu a situației și a evoluției dezvoltării regiunilor UE, precum și a provocărilor cu care se confruntă acestea. Raportul evaluează în ce măsură au scăzut disparitățile dintre regiuni, analizează cine se află în fruntea plutonului din perspectiva inovării, ocupării forței de muncă sau capacității instituționale și cine are de recuperat, de exemplu. Acesta arată, de asemenea, care este situația regiunilor din punctul de vedere al tranziției verzi și digitale și cine are nevoie de sprijin suplimentar. O imagine mai clară a realizărilor și a ceea ce mai trebuie făcut în perioada de programare 2021-2027 va orienta politicile și investițiile UE pentru a ajuta regiunile să realizeze o creștere echilibrată și durabilă pe termen lung.

**Informații suplimentare**

[Comunicarea privind cel de-al 8-lea raport privind coeziunea: Coeziunea în Europa în perspectiva anului 2050](https://ec.europa.eu/regional_policy/ro/information/publications/communications/2022/cohesion-in-europe-towards-2050-8th-cohesion-report)

[Al 8-lea raport privind coeziunea (toate documentele și hărțile)](https://ec.europa.eu/regional_policy/ro/information/cohesion-report/)

[Întrebări și răspunsuri privind cel de-al 8-lea raport privind coeziunea](https://ec.europa.eu/commission/presscorner/detail/ro/qanda_22_763)

[Fisă informativă referitoare la cel de-al 8-lea raport privind coeziunea:](https://ec.europa.eu/regional_policy/sources/docoffic/official/reports/cohesion8/8cr_factsheet_cohesion.pdf)

[Platforma de date deschise a UE privind coeziunea](https://cohesiondata.ec.europa.eu/)

\*

Directiva privind practicile comerciale neloiale: Comisia solicită Cehiei și României să transpună integral dispozițiile directivei în sectorul agroalimentar

Comisia solicită Cehiei și României să transpună integral dispozițiile Directivei privind practicile comerciale neloiale în sectorul agroalimentar [[Directiva (UE) 2019/633](https://eur-lex.europa.eu/legal-content/RO/TXT/?uri=CELEX%3A32019L0633)].

Directiva asigură protecția tuturor fermierilor, precum și a furnizorilor mici și mijlocii, împotriva a 16 practici comerciale neloiale în cadrul lanțului de aprovizionare cu alimente. Ea trebuia să fie transpusă până la 1 mai 2021.

Comisia a trimis scrisori de punere în întârziere unui număr de [12 state membre în iulie 2021](https://ec.europa.eu/commission/presscorner/detail/ro/IP_21_3903) și nu a primit încă o notificare de transpunere completă din partea Cehiei și a României. Prin urmare, Comisia a decis să trimită un aviz motivat acestor state membre, acordându-le un termen de două luni pentru a remedia situația.

În caz contrar, Comisia poate decide să trimită respectivele state membre în fața Curții de Justiție a Uniunii Europene.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Proceduri de infringement în domeniul stabilității financiare, serviciilor financiare și uniunii piețelor de capital

Comisia îndeamnă Austria și România să actualizeze legislația lor națională de exceptare a entităților autorizate în temeiul Regulamentului privind furnizorii europeni de servicii de finanțare participativă.

Comisia a decis astăzi, 9 februarie, să trimită **Austriei** și **României** avize motivate în urma nenotificării măsurilor naționale de transpunere a Directivei [2020/1504](https://eur-lex.europa.eu/legal-content/RO/ALL/?uri=CELEX%3A32020L1504), care modifică Directiva privind piețele instrumentelor financiare ([Directiva 2014/65/UE](https://eur-lex.europa.eu/legal-content/RO/TXT/?uri=celex%3A32014L0065)).

Scopul directivei este de a scuti entitățile autorizate în temeiul noului [Regulament privind furnizorii europeni de servicii de finanțare participativă](https://eur-lex.europa.eu/legal-content/RO/TXT/PDF/?uri=CELEX:32020R1503&rid=4) (ECSP) de la cerințele [Directivei privind piețele instrumentelor financiare](https://ec.europa.eu/info/law/markets-financial-instruments-mifid-directive-2004-39-ec_ro) și de a asigura faptul că toate platformele de finanțare participativă care intră în domeniul de aplicare al regulamentului fac obiectul aceluiași set coerent de norme, indiferent de locul în care își desfășoară activitatea în UE.

Astfel se vor aduce beneficii atât investitorilor, prin mai multe oportunități de investiții și măsuri de protecție coerente pe întreg teritoriul UE, cât și întreprinderilor care au nevoie de finanțare inițială, ceea ce va duce la mai multă inovare și creștere economică în UE. Termenul de transpunere a acestor norme în legislația națională a fost 10 mai 2021. Până în prezent, statele membre în cauză nu au notificat nicio măsură de transpunere.

În absența unui răspuns satisfăcător din partea acestor state membre în termen de două luni, Comisia poate decide să sesizeze Curtea de Justiție a Uniunii Europene cu privire la acest caz.

**Context**


Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Ape urbane reziduale: Comisia solicită României să asigure tratarea corectă a apelor reziduale

Comisia solicită României să respecte cerințele Directivei privind tratarea apelor urbane reziduale ([Directiva 91/271/CEE](https://eur-lex.europa.eu/legal-content/RO/TXT/?uri=CELEX:31991L0271)).

Directiva impune statelor membre să asigure faptul că aglomerările urbane (orașe, așezări) își colectează și tratează în mod corespunzător apele reziduale, eliminând sau reducând astfel toate efectele nedorite ale acestora.

[Pactul verde european](https://ec.europa.eu/info/strategy/priorities-2019-2024/european-green-deal_ro) stabilește un obiectiv ambițios de reducere la zero a poluării în UE. Legislația UE, cum ar fi Directiva privind tratarea apelor urbane reziduale, urmărește să protejeze sănătatea umană și mediul natural și este esențial ca statele membre să o pună în aplicare pe deplin.

Datele de monitorizare arată că, în România, peste 180 de aglomerări mari continuă să nu respecte nici obligațiile în materie de colectare a apelor reziduale, nici cele în materie de tratare a acestora.

Răspunsurile la scrisorile de punere în întârziere trimise României în [iunie 2018](https://ec.europa.eu/commission/presscorner/detail/ro/MEMO_18_3986) și în [octombrie 2020](https://ec.europa.eu/commission/presscorner/detail/ro/inf_20_1687) nu abordează în mod satisfăcător preocupările Comisiei.

Prin urmare, Comisia a decis astăzi să emită un aviz motivat. România are la dispoziție două luni pentru a răspunde și pentru a lua măsurile necesare, altminteri, Comisia poate sesiza Curtea de Justiție a UE cu privire la acest caz.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.


[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Apă: Comisia reamintește României și altor 6 state membre obligația lor de a pune la dispoziție hărți actualizate ale zonelor cu risc de inundație

Comisia reamintește României, Bulgariei, Ciprului, Greciei, Lituaniei, Luxemburgului și Slovaciei obligația lor de a pune la dispoziție hărți actualizate ale zonelor cu risc de inundație.



Comisia solicită **României, Bulgariei, Ciprului, Greciei, Lituaniei, Luxemburgului și Slovaciei** să își actualizeze **hărțile zonelor cu pericol de inundații** și **hărțile zonelor cu risc de inundații** în conformitate cu Directiva ([2007/60/CE](https://eur-lex.europa.eu/legal-content/RO/TXT/?uri=celex%3A32007L0060)) privind evaluarea și gestionarea riscurilor de inundații. Hărțile zonelor cu pericol de inundații ar trebui să acopere zonele geografice care ar putea fi inundate, în timp ce hărțile zonelor cu risc de inundații arată potențialele consecințe negative asociate acestor scenarii de inundații. Aceste hărți stau la baza elaborării planurilor de gestionare a riscului de inundații.

Inundațiile catastrofale din Germania și din Belgia din iulie 2021 au reprezentat cea mai recentă demonstrație a importanței evaluării și gestionării riscurilor de inundații, pentru a proteja viețile, mijloacele de subzistență și mediul înconjurător. [Pactul verde european](https://ec.europa.eu/info/strategy/priorities-2019-2024/european-green-deal_ro) subliniază că este important ca Europa să se adapteze la efectele schimbărilor climatice și să-și îndeplinească celelalte obiective esențiale vizând mediul.

Statelor membre li s-a solicitat să raporteze cu privire la actualizările pe care le-au efectuat primelor lor hărți ale zonelor cu pericol de inundații și hărți ale zonelor cu risc de inundații până în decembrie 2019. Obiectivul este de a menține hărțile adecvate scopului și de a reduce consecințele negative ale inundațiilor asupra sănătății umane, asupra mediului, patrimoniului cultural și activității economice.

Termenul pentru informarea Comisiei cu privire la revizuire și actualizare a expirat în martie 2020. Întrucât Comisia nu a primit nicio informație cu privire la acest proces din partea Bulgariei, Ciprului, Greciei, Lituaniei, Luxemburgului, României și Slovaciei, Comisia a decis să trimită acestor state membre scrisori de punere în întârziere. Cele șapte state membre au de acum la dispoziție două luni pentru a răspunde la scrisoare și pentru a remedia deficiențele semnalate de Comisie. În caz contrar, Comisia poate decide să emită un aviz motivat.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Comisia a decis să sesizeze Curtea de Justiție a UE în legătură cu o hotărâre a Curții Supreme a Regatului Unit

Comisia a decis să sesizeze Curtea de Justiție a UE în legătură cu o hotărâre a Curții Supreme a **Regatului Unit** din 19 februarie 2020 care permite executarea unei hotărâri arbitrale prin care se dispune ca România să plătească despăgubiri investitorilor, deși o decizie a Comisiei a constatat că despăgubirile încălcau normele UE privind ajutoarele de stat.

**Hotărârea pronunțată în Regatul Unit**

În decembrie 2013, o instanță de arbitraj, constituită sub egida Convenției Internaționale pentru Reglementarea Diferendelor relative la Investiții (ICSID), a pronunțat o hotărâre prin care a constatat că România a încălcat un tratat bilateral de investiții încheiat în 2003 cu Suedia. Ca parte a procesului de aderare la UE, România a revocat în 2005 o schemă de încurajare a investițiilor, cu patru ani înainte de expirarea sa planificată, pentru a-și alinia legislația națională la normele UE privind ajutoarele de stat. Instanța de arbitraj a dispus ca România să îi despăgubească pe reclamanți, Ioan și Viorel Micula, doi investitori cu cetățenie suedeză, precum și societățile lor înregistrate în România, pentru faptul că nu au beneficiat pe deplin de schema respectivă.

Cu toate acestea, în urma unei investigații amănunțite, la 30 martie 2015, Comisia a adoptat o decizie în care concluziona că suma plătită de România drept despăgubiri încalcă normele UE privind ajutoarele de stat și prin care obliga România să recupereze despăgubirile de la beneficiarii hotărârii.

În 2014, beneficiarii hotărârii arbitrale au solicitat recunoașterea acesteia în Regatul Unit. Potrivit Curții Supreme a Regatului Unit, obligațiile care îi reveneau Regatului Unit în acel moment în temeiul dreptului Uniunii nu împiedicau presupusa sa obligație internațională de a recunoaște și de a executa hotărârea arbitrală în temeiul Convenției ICSID. Pentru a ajunge la această concluzie, Curtea Supremă a Regatului Unit s-a bazat pe articolul 351 din Tratatul privind funcționarea Uniunii Europene (TFUE), care menține obligațiile internaționale pe care statele membre le au înainte de aderarea la UE față de țări terțe în cazul în care aceste obligații intră în conflict cu obligațiile care le revin în temeiul dreptului Uniunii.

În momentul în care Curtea Supremă a Regatului Unit și-a pronunțat hotărârea, procedurile privind validitatea deciziei din 2015 a Comisiei erau pendinte în fața instanțelor Uniunii. La 25 ianuarie 2022, Curtea de Justiție a anulat o hotărâre a Tribunalului care anula decizia Comisiei și a concluzionat că normele UE privind ajutoarele de stat erau pe deplin aplicabile măsurii în cauză și că, totodată, Comisia avea competența de a evalua măsura respectivă.

**Decizia Comisiei**

Comisia consideră că Regatul Unit:

* a încălcat principiul cooperării loiale prin faptul că s-a pronunțat referitor la o problemă juridică cu privire la care instanțele Uniunii fuseseră deja sesizate, și anume interpretarea și aplicarea articolului 351 din TFUE și validitatea deciziei Comisiei din 2015 în chestiunea respectivă;
* a încălcat articolul 351 din TFUE prin faptul că a interpretat și a aplicat în mod eronat această dispoziție în împrejurările menționate mai sus. Acest lucru a subminat efectele deciziei Comisiei, în care se constata că dispoziția menționată nu se aplică hotărârii arbitrale;
* a încălcat articolul 267 din TFUE prin faptul că nu a adresat Curții de Justiție a Uniunii Europene o trimitere preliminară privind aplicarea articolului 351 din TFUE în ceea ce privește recunoașterea și punerea în aplicare a unei hotărâri ICSID în UE și validitatea deciziei Comisiei în această privință;
* a încălcat articolul 108 alineatul (3) din TFUE prin faptul că nu a respectat, în ceea ce privește executarea hotărârii arbitrale, efectul suspensiv al deciziei din 2014 a Comisiei de a iniția o procedură oficială de investigare a ajutoarelor de stat.

Comisia consideră că hotărârea Curții Supreme a Regatului Unit are implicații semnificative pentru aplicarea dreptului Uniunii în cazul litigiilor în materie de investiții, în special în ceea ce privește (i) hotărârile arbitrale pronunțate pe baza unui tratat bilateral de investiții intra-UE sau (ii) aplicarea în interiorul UE a Tratatului privind Carta energiei. Comisia consideră că recunoașterea și executarea unor astfel de hotărâri de către instanțele din Regatul Unit sunt incompatibile cu dreptul Uniunii; acestea ar eluda și ar submina eforturile Comisiei de a asigura executarea efectivă a hotărârilor care reiterează supremația dreptului Uniunii asupra hotărârilor arbitrale în contextul litigiilor în materie de investiții în interiorul UE, care sunt incompatibile cu dreptul Uniunii și, prin urmare, nu pot fi executate. În acest context, Comisia a inițiat recent [acțiuni în constatarea neîndeplinirii obligațiilor](https://ec.europa.eu/commission/presscorner/detail/ro/inf_21_6201) împotriva statelor membre care nu au denunțat tratatele bilaterale de investiții intra-UE.

Prin urmare, Comisia a decis să trimită Regatul Unit în fața Curții de Justiție a UE.

În temeiul articolului 87 din Acordul de retragere, Comisia poate, în termen de patru ani de la încheierea perioadei de tranziție, să inițieze proceduri în fața Curții de Justiție, în cazul în care consideră că Regatul Unit nu și-a îndeplinit, înainte de încheierea perioadei respective, o obligație care îi revenea în temeiul tratatelor. În conformitate cu articolul 89 din Acordul de retragere, hotărârile Curții de Justiție în astfel de proceduri au caracter obligatoriu în toate elementele lor pentru Regatul Unit și pe teritoriul acestuia.

**Context**

În 2005, România a abrogat o schemă de ajutor de stat ilegală, aceasta fiind o condiție prealabilă pentru aderarea sa la Uniunea Europeană. Ca răspuns, investitorii suedezo-români Ioan și Viorel Micula, precum și societățile înregistrate în România controlate de aceștia au inițiat proceduri de arbitraj în temeiul unui tratat bilateral de investiții din 2003 încheiat între România și Suedia.

În 2013, o instanță de arbitraj (constituită sub egida Convenției ICSID) le-a acordat investitorilor respectivi despăgubiri pentru ajutorul de stat pe care l-ar fi primit, plus pierderea de profit, dacă schema nu ar fi fost abrogată în 2005 și ar fi continuat, astfel cum era prevăzut inițial, până în 2009.

În 2015, Comisia a adoptat o decizie prin care a constatat că executarea de către România a hotărârii arbitrale constituia un ajutor de stat ilegal și incompatibil, întrucât implica plata unor despăgubiri pentru ajutoarele de stat nepercepute. În special, Comisia a constatat că, prin faptul că a plătit despăgubiri reclamanților, România le-ar acorda avantaje echivalente cu cele furnizate prin schema de ajutoare incompatibilă care fusese abrogată. Această decizie a Comisiei a interzis României să plătească despăgubirile prevăzute în hotărârea arbitrală și a obligat România să recupereze orice sumă deja plătită. Beneficiarii hotărârii arbitrale au contestat decizia în fața Tribunalului Uniunii Europene.

În 2014, beneficiarii hotărârii arbitrale au solicitat recunoașterea acesteia în Regatul Unit. În 2017, Înalta Curte de Justiție (Anglia și Țara Galilor) a respins contestația României privind recunoașterea hotărârii, însă a suspendat executarea acesteia până la soluționarea procedurilor de către instanțele Uniunii. În 2018, Curtea de Apel din Regatul Unit a respins un recurs introdus de beneficiari împotriva suspendării executării hotărârii. Comisia a intervenit în procedurile respective.

În 2019, Tribunalul Uniunii Europene a anulat decizia din 2015 a Comisiei.

În 2020, Curtea Supremă a Regatului Unit a admis un recurs incident introdus de beneficiarii hotărârii arbitrale împotriva hotărârii pronunțate de Curtea de Apel și a ridicat suspendarea executării hotărârii în cauză. Comisia a intervenit în procedurile respective.

În 2020, Comisia a trimis Regatului Unit o scrisoare de punere în întârziere și, în 2021, un aviz motivat în care a prezentat încălcările dreptului Uniunii pe care le-a considerat ca fiind rezultatul hotărârii Curții Supreme a Regatului Unit.

În 2022, Curtea de Justiție a Uniunii Europene a admis un recurs introdus de Comisie împotriva hotărârii din 2019 a Tribunalului, concluzionând că normele UE privind ajutoarele de stat erau pe deplin aplicabile măsurii în cauză, iar Comisia avea competența de a evalua măsura respectivă. Astfel, Curtea a reinstituit decizia din 2015 a Comisiei și a trimis Tribunalului cauza spre rejudecare pentru examinarea celorlalte motive.

**Informații suplimentare**

Cu privire la deciziile importante din pachetul de acțiuni în constatarea neîndeplinirii obligațiilor din februarie 2022, a se vedea textul complet al [MEMO/22/601](https://ec.europa.eu/commission/presscorner/detail/ro/inf_22_601)

Pentru procedura de constatare a neîndeplinirii obligațiilor în general, a se vedea[MEMO/12/12](https://ec.europa.eu/commission/presscorner/detail/ro/MEMO_12_12).

Pentru [procedura UE de constatare a neîndeplinirii obligațiilor](https://ec.europa.eu/info/law/law-making-process/applying-eu-law/infringement-procedure_ro)

\*

Protejarea biodiversității: UE ia măsuri pentru a preveni introducerea de specii alogene invazive care ar fi dăunătoare pentru natură în Europa

Comisia ia măsuri juridice împotriva României și altor 14 state membre pentru a intensifica prevenirea și gestionarea speciilor alogene invazive.

**Belgia, Bulgaria, Cipru, Cehia, Franța, Grecia, Irlanda, Italia, Letonia, Lituania, Polonia, Portugalia, România, Slovenia** și **Slovacia** nu au reușit să stabilească, să pună în aplicare și să comunice Comisiei, până în iulie 2019, planurile lor de acțiune în temeiul [Regulamentului 1143/2014](https://eur-lex.europa.eu/legal-content/RO/TXT/?uri=CELEX%3A32014R1143) pentru a aborda cele mai invazive specii alogene invazive de interes pentru Uniune. Aceste specii cauzează daune atât de importante pentru mediu și pentru sănătate, încât justifică adoptarea de măsuri aplicabile în întreaga Uniune.

Procedurile de constatare a neîndeplinirii obligațiilor inițiate împotriva **Bulgariei, Greciei și României** se referă, de asemenea, la neinstituirea unui sistem de supraveghere a speciilor alogene invazive de interes pentru Uniune; termenul pentru această etapă a expirat în ianuarie 2018. În plus, Comisia solicită **Greciei** și **României** să instituie structuri pe deplin funcționale care să efectueze controalele oficiale necesare pentru a preveni introducerea intenționată în Uniune a speciilor alogene invazive.

**Prevenirea daunelor aduse biodiversității europene**

**Speciile alogene invazive** reprezintă una dintre cele **5** **cauze majore ale pierderii biodiversității** în Europa și în întreaga lume. Este vorba de plante și animale care sunt introduse accidental sau deliberat ca urmare a intervenției umane într-un mediu natural în care nu se găsesc în mod normal. Acestea reprezintă o amenințare majoră pentru plantele și animalele indigene din Europa, provocând daune estimate la [12 miliarde EUR pe an](https://ec.europa.eu/environment/nature/invasivealien/docs/Kettunen2009_IAS_Task%201.pdf) economiei europene.

În temeiul [Regulamentului (CE) nr. 1143/2014 privind prevenirea și gestionarea introducerii și răspândirii speciilor alogene invazive](https://eur-lex.europa.eu/legal-content/RO/TXT/?uri=CELEX%3A32014R1143), statele membre trebuie să identifice și să gestioneze căile prin care sunt introduse și răspândite speciile alogene invazive. O mare parte a speciilor alogene invazive sunt introduse neintenționat în Uniune. Prin urmare, este esențial să se acorde prioritate și să se gestioneze mai eficient căile de introducere neintenționată, pe baza estimărilor privind volumul speciilor și impactul potențial al acestor specii. Printre exemplele de astfel de căi se numără organismele vii care sunt transportate neintenționat în apele de balast și în sedimentele de la nave, prin pescuitul cu undița sau prin alte echipamente de pescuit atunci când pescarii călătoresc în străinătate sau prin containere utilizate în comerțul internațional și organismele dăunătoare prezente în plantele sau în lemnul comercializat care nu sunt detectate etc. În pofida progreselor înregistrate în ceea ce privește acordarea de prioritate căilor de introducere, punerea în aplicare înregistrează încă întârzieri în majoritatea statelor membre. Până în prezent, doar 12 state membre au elaborat, adoptat și comunicat Comisiei planurile lor de acțiune pentru abordarea celor mai importante căi de intrare a speciilor alogene invazive.

Regulamentul 1143/2014, care a intrat în vigoare la 1 ianuarie 2015, se concentrează asupra speciilor considerate „de interes pentru Uniune”. Este vorba, în prezent, de 66 de specii, de exemplu plante precum zambila de apă și animale precum viespea asiatică sau câinele enot, care prezintă un risc la nivel european. Statele membre sunt obligate să ia măsuri eficace pentru a preveni introducerea intenționată sau neintenționată a acestor specii în UE, să le detecteze și să ia măsuri rapide de eradicare într-un stadiu incipient al invaziei sau, în cazul în care speciile sunt deja răspândite pe scară largă, să ia măsuri pentru eradicarea, controlul sau prevenirea răspândirii lor ulterioare.

În acest context, acțiunile preventive care fac obiectul procedurilor actuale de constatare a neîndeplinirii obligațiilor reprezintă o investiție esențială, deoarece este mult mai eficace și mai ieftin să se prevină introducerea de specii invazive decât să se găsească soluții și să se atenueze daunele odată ce acestea sunt răspândite pe scară largă.

Atât [Pactul verde european](https://ec.europa.eu/info/strategy/priorities-2019-2024/european-green-deal_ro), cât și [Strategia europeană privind biodiversitatea pentru 2030](https://ec.europa.eu/commission/presscorner/detail/ro/ip_20_884) subliniază că este important ca UE să pună natura pe calea regenerării până în 2030, printr-o mai bună protecție și refacere a ecosistemelor sănătoase.

**Măsuri de asigurare a respectării legislației întreprinse de Comisie**

Comisia a oferit sprijin continuu statelor membre pentru a pune în aplicare în mod corespunzător legislația existentă, făcând uz de competențele sale de asigurare a respectării legii, acolo unde este necesar. Acest lucru este esențial pentru protejarea naturii în UE, astfel încât cetățenii să se poată baza pe binefacerile sale la nivelul întregii Uniuni.

În [iunie 2021](https://ec.europa.eu/commission/presscorner/detail/ro/inf_21_2743), Comisia a trimis scrisori de punere în întârziere pe această temă unui număr de 18 state membre. Întrucât răspunsurile primite din partea celor 15 state membre menționate mai sus au fost nesatisfăcătoare, Comisia a decis să emită avize motivate. Țările respective au la dispoziție două luni pentru a răspunde și pentru a lua măsurile necesare; în caz contrar, Comisia poate sesiza Curtea de Justiție cu privire la aceste cazuri.

**Impactul asupra sănătății, a mediului și a economiei**

**În mediul european** există **cel puțin 12 000 de specii alogene**, **10-15 % dintre acestea fiind invazive**. Speciile alogene invazive pot provoca dispariția la nivel local a speciilor indigene, de exemplu prin concurența pentru resurse limitate, cum ar fi alimentele și habitatele, prin împerecherea speciilor alogene cu speciile indigene sau prin răspândirea de boli. Acestea pot afecta funcționarea unor ecosisteme întregi, compromițându-le capacitatea de a furniza servicii valoroase, cum ar fi polenizarea, reglarea cursului apei sau controlul inundațiilor. De exemplu, viespea asiatică, introdusă din greșeală în Europa în 2005, atacă albinele melifere autohtone, reduce biodiversitatea insectelor indigene locale și afectează serviciile de polenizare în general.

Speciile alogene invazive au adesea un **impact economic** semnificativ, reducând randamentul în agricultură, silvicultură și pescuit. De exemplu, ctenoforele americane (*Mnemiopsis leidyi*), care au fost introduse accidental în Marea Neagră, au cauzat o scădere bruscă a nu mai puțin de 26 de stocuri comerciale de pește din Marea Neagră, printre care hamsia și macroul. Speciile invazive pot provoca pagube infrastructurii, pot obstrucționa transportul sau pot reduce disponibilitatea surselor de apă prin blocarea căilor navigabile sau prin colmatarea conductelor industriale de apă.

Speciile alogene invazive pot reprezenta, de asemenea, o problemă majoră pentru **sănătatea umană**, declanșând alergii grave și probleme cutanate (de exemplu, arsurile cauzate de crucea-pământului) și acționând ca vectori ai agenților patogeni periculoși și ai bolilor (de exemplu, transmiterea bolilor la animale și la oameni de către câinele enot).

**Context**

Ca parte a obiectivului ambițios de a proteja și de a reface ecosistemele sănătoase, stabilită în [Strategia europeană privind biodiversitatea pentru 2030](https://ec.europa.eu/commission/presscorner/detail/ro/ip_20_884), Comisia va propune în lunile următoare o lege cuprinzătoare privind refacerea naturii, cu obiective obligatorii. Aceasta se va baza pe [directivele privind habitatele și păsările](https://ec.europa.eu/environment/nature/legislation/habitatsdirective/index_en.htm), care, începând din 1992, asigură conservarea habitatelor naturale, a faunei și a florei sălbatice din UE, ținând seama de cerințele economice, sociale, culturale și regionale. Noua propunere va urmări să sporească reziliența mediului, astfel încât să beneficiem în continuare de serviciile pe care ni le furnizează, prin refacerea, până în 2050, a mai multor ecosisteme, inclusiv a celor marine, cu obiective pe termen mediu până în 2030. Acest lucru ar avea, de asemenea, un impact pozitiv asupra climei, deoarece vor fi vizate în mod specific ecosistemele degradate cu cel mai mare potențial de captare și stocare a carbonului.

**Pentru mai multe Informații**

[Procedura de constatare a neîndeplinirii obligațiilor](https://ec.europa.eu/info/law/law-making-process/applying-eu-law/infringement-procedure_ro)

[Punerea în aplicare a dreptului UE al mediului: beneficii și realizări](https://ec.europa.eu/environment/pubs/pdf/enforcing_EU_environmental_law_factsheet.pdf)

[Studiu de evaluare a beneficiilor obținute prin aplicarea legislației UE în domeniul mediului](https://ec.europa.eu/environment/pubs/pdf/Final_report_study_benefits_enforcement.pdf)

[Studiu: Costurile nepunerii în aplicare a legislației UE în domeniul mediului](https://ec.europa.eu/environment/eir/pdf/study_costs_not_implementing_env_law.pdf)

\*

Suveranitatea digitală: Comisia propune un act privind cipurile pentru a face față penuriei de semiconductori și pentru a consolida poziția de lider tehnologic a Europei

Astăzi, 8 februarie, Comisia propune un set cuprinzător de măsuri menite să asigure securitatea aprovizionării, reziliența și poziția de lider tehnologic a UE în ceea ce privește tehnologiile și aplicațiile semiconductorilor.

[Actul european privind cipurile](https://digital-strategy.ec.europa.eu/news-redirect/734921) va consolida competitivitatea și reziliența Europei și va contribui la realizarea atât a tranziției digitale, cât și a celei verzi.

Din cauza penuriilor recente de semiconductori de la nivel mondial s-au închis fabrici într-o gamă largă de sectoare, de la automobile la dispozitive medicale. În sectorul automobilelor, de exemplu, producția din unele state membre a scăzut cu o treime în 2021. Acest lucru a evidențiat mai clar dependența mondială extremă a lanțului valoric al semiconductorilor de un număr foarte limitat de actori, într-un context geopolitic complex, dar a și ilustrat importanța semiconductorilor pentru întreaga industrie și societate europeană.

Actul european privind cipurile se va baza pe punctele forte ale Europei – organizații și rețele de cercetare și tehnologie de vârf la nivel mondial, precum și producători de echipamente inovatoare – și va aborda punctele slabe rămase. Scopul este crearea unui sector prosper al semiconductorilor, de la cercetare la producție și un lanț de aprovizionare rezilient. Actul va mobiliza investiții publice și private în valoare de peste 43 de miliarde EUR și va stabili măsuri pentru a preveni, a pregăti, a anticipa și a răspunde rapid la orice viitoare perturbare a lanțurilor de aprovizionare, împreună cu statele membre și cu partenerii noștri internaționali. De asemenea, actul va permite UE să își realizeze ambiția de a-și dubla cota de piață actuală, pentru ca aceasta să ajungă [la 20 % în 2030](https://ec.europa.eu/commission/presscorner/detail/ro/IP_21_983).

[Actul european privind cipurile](https://digital-strategy.ec.europa.eu/news-redirect/734921) va asigura faptul că UE dispune de instrumentele, competențele și capacitățile tehnologice necesare pentru a deveni lider în acest domeniu, dincolo de cercetare și tehnologie, în ceea ce privește proiectarea, fabricarea și ambalarea cipurilor avansate, pentru a-și asigura aprovizionarea cu semiconductori și pentru a-și reduce dependențele. Principalele componente sunt:

* **Inițiativa „Cipuri pentru Europa”** va reuni resurse din partea Uniunii, a statelor membre și a țărilor terțe asociate la programele existente ale Uniunii, precum și din partea sectorului privat, prin intermediul Întreprinderii comune consolidate pentru cipuri, rezultată din reorientarea strategică a întreprinderii comune existente „Tehnologii digitale esențiale”. Se vor pune la dispoziție 11 miliarde EUR pentru a consolida cercetarea, dezvoltarea și inovarea existente, pentru a asigura dezvoltarea de instrumente avansate de semiconductori, de linii-pilot pentru crearea de prototipuri, pentru testarea și experimentarea de noi dispozitive pentru aplicații inovatoare în viața reală, pentru a forma personalul și pentru a dezvolta o înțelegere aprofundată a ecosistemului și a lanțului valoric al semiconductorilor;
* **un nou cadru pentru a asigura securitatea aprovizionării** prin atragerea de investiții și consolidarea capacităților de producție, atât de necesare pentru a permite inovarea în ceea ce privește nodurile avansate și cipurile inovatoare și eficiente din punct de vedere energetic. În plus, **un Fond pentru cipuri va facilita accesul la finanțare** al întreprinderilor nou-înființate, pentru a le ajuta să își maturizeze inovațiile și să atragă investitori. Acesta va include, de asemenea, o facilitate specifică de investiții de capital pentru semiconductori în cadrul InvestEU, menită să sprijine întreprinderile în curs de extindere și IMM-urile să se extindă pe piață;
* **un mecanism de coordonare între statele membre și Comisie**, pentru monitorizarea aprovizionării cu semiconductori, pentru estimarea cererii și pentru anticiparea penuriilor. Mecanismul **va monitoriza** lanțul valoric al semiconductorilor prin colectarea de informații esențiale de la întreprinderi, pentru a **cartografia principalele puncte slabe și blocaje**.Acesta va stabili o **evaluare comună a crizelor** și va coordona **acțiunile care trebuie întreprinse** pe baza unui nou set de instrumente pentru situații de urgență. De asemenea, mecanismul va **reacționa rapid și hotărât** prin utilizarea deplină a instrumentelor naționale și ale UE.

Comisia propune, de asemenea, ca document însoțitor, o [recomandare](https://digital-strategy.ec.europa.eu/news-redirect/734921) adresată statelor membre. Aceasta este un instrument cu efect imediat, care permite lansarea imediată a **mecanismului de coordonare între statele membre și Comisie** și va permite de acum înainte să se discute și să se decidă cu privire la măsurile oportune și proporționale de răspuns la criză.

**Declarațiile membrilor colegiului:**

Președinta Comisiei, Ursula **von der Leyen**, a declarat: „*Actul european privind cipurile va schimba radical competitivitatea mondială a pieței unice europene. Pe termen scurt, acesta ne va spori reziliența la crizele viitoare, permițându-ne să anticipăm și să evităm perturbările lanțului de aprovizionare, iar pe termen mediu, va contribui la transformarea Europei într-un lider industrial în acest sector strategic. Prin Actul european privind cipurile, noi oferim investițiile și strategia, însă cheia succesului stă în inovatorii Europei, cercetătorii noștri de talie mondială, în oamenii care au permis continentului nostru să prospere de-a lungul deceniilor.”*

Margrethe **Vestager**, vicepreședinta executivă pentru o Europă pregătită pentru era digitală, a adăugat: *„Cipurile sunt necesare pentru tranziția verde și digitală, precum și pentru competitivitatea industriei europene. Nu ar trebui să ne bazăm pe o singură țară sau pe o singură companie pentru siguranța aprovizionării. Trebuie să facem mai mult împreună – în ceea ce privește cercetarea, inovarea, proiectarea, instalațiile de producție – pentru a ne asigura că Europa va fi un actor-cheie mai puternic în lanțul valoric mondial. De acest lucru vor beneficia și partenerii noștri internaționali, cu care vom colabora pentru a evita probleme viitoare legate de aprovizionare.”*

Thierry **Breton**, comisarul pentru piața internă, a adăugat: *„Fără cipuri, nu este posibilă nici tranziția digitală, nici tranziția verde, nici atingerea poziției de lider tehnologic. Asigurarea aprovizionării cu cipurile cele mai avansate a devenit o prioritate economică și geopolitică. Obiectivele noastre sunt ambițioase: dublarea cotei noastre mondiale de piață la 20 % până în 2030 și producerea semiconductorilor celor mai sofisticați și eficienți din punct de vedere energetic din Europa. Prin Actul european privind cipurile, ne vom consolida excelența în materie de cercetare și vom contribui la trecerea de la laborator la producție. Mobilizăm fonduri publice considerabile, care atrag deja investiții private substanțiale și facem tot ce ne stă în putință pentru a securiza întregul lanț de aprovizionare și pentru a evita ca economia să fie afectată în viitor de șocuri precum penuria actuală de cipuri. Prin investiții în piețe-lider ale viitorului și prin reechilibrarea lanțurilor de aprovizionare mondiale vom permite industriei europene să rămână competitivă, să genereze locuri de muncă de calitate și să răspundă cererii în creștere de la nivel mondial.”*

Doamna Mariya **Gabriel**, comisar pentru inovare, cercetare, cultură, educație și tineret, a adăugat: *Inițiativa „Cipuri pentru Europa” este strâns legată de programul Orizont Europa și se va baza pe cercetarea și inovarea continuă pentru a dezvolta următoarea generație de cipuri mai mici și mai eficiente din punct de vedere energetic*.*Viitoarea inițiativă va oferi cercetătorilor și inovatorilor noștri, precum și întreprinderilor noastre nou-înființate, o ocazie deosebită de a se afla în fruntea noului val de inovare care va dezvolta soluții tehnologice avansate, bazate pe hardware. Dezvoltarea și producția de cipuri în Europa vor aduce beneficii actorilor noștri economici din lanțurile valorice esențiale și ne vor ajuta să ne atingem obiectivele ambițioase în sectoarele construcțiilor, transporturilor și energiei, precum și în domeniul digital*.

**Etapele următoare**

Statele membre sunt încurajate să înceapă imediat eforturile de coordonare, în conformitate cu recomandarea, pentru a înțelege situația actuală a lanțului valoric al semiconductorilor la nivelul UE, pentru a anticipa eventualele perturbări și pentru a lua măsuri corective care să permită depășirea penuriei actuale, până la adoptarea regulamentului. Parlamentul European și statele membre vor trebui să discute propunerile Comisiei referitoare la Actul european privind cipurile în cadrul procedurii legislative ordinare. Dacă va fi adoptat, regulamentul se va aplica direct în întreaga UE.

**Context**

Cipurile sunt active strategice pentru principalele lanțuri valorice industriale. Odată cu transformarea digitală apar noi piețe pentru industria cipurilor, cum ar fi automobilele foarte automatizate, tehnologia de tip *cloud*, internetul obiectelor, conectivitatea (5G/6G), spațiul/apărarea, capacitățile de calcul și supercalculatoarele. Semiconductorii se află, de asemenea, în centrul unor interese geopolitice puternice, condiționând capacitatea țărilor de a acționa (militar, economic și industrial) și de a impulsiona tranziția digitală și tranziția verde.

În discursul său din 2021 privind [starea Uniunii](https://ec.europa.eu/commission/presscorner/detail/ro/speech_21_4701), președinta Comisiei, Ursula **von der Leyen**, a prezentat viziunea pentru strategia europeană privind cipurile, pentru a crea împreună un ecosistem european al cipurilor de ultimă generație, care include producția, precum și pentru a corela capacitățile de cercetare, proiectare și testare de nivel mondial ale UE. [Președinta a vizitat, de asemenea, întreprinderea ASML](https://ec.europa.eu/commission/presscorner/detail/en/STATEMENT_21_6050), unul dintre principalii actori ai Europei în lanțul valoric global al semiconductorilor, care își are sediul la Eindhoven.

În iulie 2021, Comisia Europeană [a lansat](https://ec.europa.eu/commission/presscorner/detail/ro/ip_21_3733) [Alianța industrială pentru procesoare și semiconductori](https://digital-strategy.ec.europa.eu/en/policies/alliance-processors-and-semiconductor-technologies), cu scopul de a identifica lacunele actuale în ceea ce privește producția de microcipuri și evoluțiile tehnologice necesare pentru ca întreprinderile și organizațiile să prospere, indiferent de dimensiunea lor. Alianța va contribui la încurajarea colaborării între inițiativele UE existente și viitoare, va juca totodată un rol consultativ important și va furniza o foaie de parcurs strategică pentru inițiativa „Cipuri pentru Europa”, împreună cu alte părți interesate.

Până în prezent, 22 state membre s-au angajat, printr-o [declarație comună](https://digital-strategy.ec.europa.eu/en/library/joint-declaration-processors-and-semiconductor-technologies) semnată în decembrie 2020, să colaboreze în vederea consolidării lanțului valoric al sistemelor electronice și integrate din Europa, precum și a capacității de producție de vârf.

Noile măsuri vor ajuta Europa să își atingă obiectivele [Deceniului digital pentru 2030](https://ec.europa.eu/info/strategy/priorities-2019-2024/europe-fit-digital-age/europes-digital-decade-digital-targets-2030_ro) de a deține 20 % din cota de piață a cipurilor la nivel mondial până în 2030.

Împreună cu Actul privind cipurile, Comisia a publicat astăzi și un [sondaj specific adresat părților interesate](https://ec.europa.eu/eusurvey/runner/EuropeanChipsSurvey) pentru a colecta informații detaliate cu privire la cererea actuală și viitoare de cipuri și plachete. Rezultatele acestui sondaj vor contribui la o mai bună înțelegere a modului în care penuria de cipuri afectează industria europeană.

**Mai multe informații**

[Actul european privind cipurile: Întrebări și răspunsuri](https://ec.europa.eu/commission/presscorner/detail/en/QANDA_22_730)

[Actul european privind cipurile: Pagină informativă online](https://europa.eu/!FxcBrv)

[Actul european privind cipurile: Fișă informativă](https://digital-strategy.ec.europa.eu/news-redirect/734924)

[Comunicarea referitoare la Actul european privind cipurile:](https://digital-strategy.ec.europa.eu/news-redirect/734921)

[Actul privind cipurile: regulament de stabilire a unui cadru de măsuri pentru consolidarea ecosistemului european al semiconductorilor](https://digital-strategy.ec.europa.eu/news-redirect/734921)

[Recomandarea Comisiei către statele membre privind un set comun de instrumente la nivelul Uniunii pentru a aborda penuria de semiconductori și privind un mecanism al UE de monitorizare a ecosistemului semiconductorilor](https://digital-strategy.ec.europa.eu/news-redirect/734921)

[Sondajul specific adresat părților interesate](https://ec.europa.eu/eusurvey/runner/EuropeanChipsSurvey)

\*

O primă cale de tranziție creată împreună cu industria și societatea civilă pentru un ecosistem turistic rezilient, ecologic și digital

Comisia a prezentat [calea de tranziție pentru turism](https://ec.europa.eu/docsroom/documents/48697) în cadrul Zilelor europene ale industriei.

Calea de tranziție este un plan creat în comun cu actorii ecosistemului turistic care detaliază acțiunile-cheie, obiectivele și condițiile pentru a realiza tranziția verde și digitală și reziliența pe termen lung a sectorului. Comisia a invitat părțile implicate să participe la punerea sa în aplicare. Calea de tranziție invită comunitatea din sectorul turistic să pună în aplicare măsuri în douăzeci și șapte de domenii, inclusiv:

* Să investească în circularitate pentru a reduce consumul de energie și apă, deșeurile și poluarea, precum și pentru a răspunde mai bine cererii tot mai mari de turism durabil;
* Să îmbunătățească practicile de schimburi de date pentru a permite noi servicii turistice inovatoare și pentru a îmbunătăți gestionarea durabilă a destinațiilor;
* Să investească în competențe pentru a asigura disponibilitatea forței de muncă calificate și cariere atractive în ecosistemul turistic.

În deschiderea acestui eveniment important pe tema turismului, comisarul pentru piața internă, **Thierry Breton**, a declarat: „*Am deosebita plăcere de a vă prezenta rezultatul mai multor luni de cooperare între toate părțile interesate. Numai printr-o strânsă colaborare am reușit să elaborăm o viziune comună pentru turismul din UE și să convenim asupra modalităților de realizare a acesteia. Această cale va stabili agenda pentru turismul european în următorii zece ani. Aș dori să invit astăzi toate părțile interesate să se alăture procesului comun de punere în aplicare*”.

Implicarea activă a tuturor actorilor din sector va fi esențială pentru succesul tranziției verzi și digitale. Acesta este motivul pentru care Comisia lansează astăzi o [anchetă online](https://ec.europa.eu/eusurvey/runner/Together4EUTourism), invitând comunitatea turistică din UE să facă schimb de informații cu privire la angajamentele individuale și colective și să își exprime interesul de a colabora la punerea în aplicare a tranziției. Comisia va colabora cu părțile interesate pentru a orienta, a sprijini și a monitoriza progresele tranziției.

**Context**

Dezvoltarea căii de tranziție pentru turism a început în iunie 2021 cu o [consultare a părților interesate](https://ec.europa.eu/docsroom/documents/45977/attachments/1/translations/en/renditions/native) cu privire la [scenariile](https://ec.europa.eu/docsroom/documents/45977) pentru tranziția turismului. Au fost organizate mai multe ateliere și reuniuni ale părților interesate pentru a continua schimbul de idei și pentru a oferi detalii cu privire la propuneri.

Această cale de tranziție este prima realizată ca parte a unei acțiuni mai ample anunțate în [actualizarea strategiei industriale](https://ec.europa.eu/info/files/communication-updating-2020-new-industrial-strategy-building-stronger-single-market-europes-recovery_en), publicată la 5 mai 2021, în care Comisia a solicitat ecosistemelor industriale să accelereze transformarea verde și digitală și să sporească reziliența economiei europene. Comisia a inițiat principiul creării în comun cu părțile interesate a unor căi de tranziție ca instrument esențial de colaborare pentru transformarea verde și digitală a ecosistemelor industriale. În prezent Comisia lucrează la crearea în comun a unor căi pentru mobilitate, construcții, industriile mari consumatoare de energie și ecosistemele economiei sociale și de proximitate.

Calea de tranziție pentru turism contribuie, de asemenea, la solicitarea Consiliului European din concluziile sale din 27 mai 2021 care invită „Comisia și statele membre, în colaborare cu părțile interesate relevante, să elaboreze o agendă europeană pentru turism”.

Calea de tranziție pentru turism răspunde solicitărilor subliniate mai sus și pregătește terenul pentru o tranziție orientată spre viitor și o reziliență pe termen lung pentru ecosistemul turistic, în perspectiva anului 2030 și ulterior.

**Pentru mai multe informații**

[Actualizarea strategiei industriale](https://ec.europa.eu/info/strategy/priorities-2019-2024/europe-fit-digital-age/european-industrial-strategy_ro)

[Crearea în comun a căii de tranziție pentru turism](https://ec.europa.eu/growth/sectors/tourism/tourism-transition-pathway_en)

[Calea de tranziție pentru turism](https://ec.europa.eu/docsroom/documents/48697)

[Solicitare adresată părților interesate din domeniul turismului de a-și exprima angajamentele și participarea la calea de tranziție](https://ec.europa.eu/eusurvey/runner/Together4EUTourism)

\*

Conferința privind viitorul Europei: Cetățenii își încheie deliberările pe tema UE în lume/migrație.

În perioada 11-13 februarie, aproximativ 200 de cetățeni din toate statele membre își vor finaliza recomandările privind viitorul Europei în cadrul Grupului de dezbatere al cetățenilor europeni pe tema [UE în lume/migrație](https://futureu.europa.eu/assemblies/citizens-panels/f/301/).

În perioada 11-13 februarie, aproximativ 200 de cetățeni din toate statele membre, de vârste diferite și provenind din medii diverse, își vor finaliza recomandările privind viitorul Europei în cadrul Grupului de dezbatere al cetățenilor europeni pe tema [UE în lume/migrație](https://futureu.europa.eu/assemblies/citizens-panels/f/301/).

Se preconizează că recomandările vor acoperi, în primul rând, obiectivele și strategiile UE în domeniile securității, apărării, politicii externe și comerciale, ajutorului umanitar și cooperării pentru dezvoltare, extinderii și migrației și vor fi prezentate și discutate în cadrul reuniunii plenare a Conferinței din 11-12 martie 2022 de la Strasbourg, Franța.

Această a treia sesiune a grupului de dezbatere este găzduită la Maastricht, Țările de Jos de Institutul European de Administrație Publică și de Studio Europa Maastricht, cu respectarea deplină a măsurilor de sănătate aplicabile.

Participanții care nu pot să călătorească participă la dezbateri conectându-se de la distanță. Reprezentanții presei care doresc să participe la această sesiune se pot înregistra [aici](https://register.futureu.events/ereg/newreg.php?eventid=200229926&categoryid=201800825&t=3bab76a18c97f3eb80f3a65f6edd834a&language=rom). Sesiunea de deschidere din 11 februarie și cea de închidere din 13 februarie vor fi transmise în direct pe [platforma digitală multilingvă a conferinței](https://futureu.europa.eu/?locale=ro).

Cetățenii din acest grup de dezbatere s-au reunit anterior la [Strasbourg în perioada 15-17 octombrie](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBcVZHIiwiZXhwIjpudWxsLCJwdXIiOiJibG9iX2lkIn19--9b49d1a172c2fe0d8e6ff29ae0c38dd0142573e1/Panel%204%20session%201%20Report_FINAL.pdf) și [online în perioada 26-28 noiembrie](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBbGkwIiwiZXhwIjpudWxsLCJwdXIiOiJibG9iX2lkIn19--f9f181da2b547f53650f095e52b773861c9a5ea0/Panel%204%20session%202%20Report_FINAL(3).pdf). În cadrul [Conferinței privind viitorul Europei](https://futureu.europa.eu/pages/about) s-au constituit patru astfel de [grupuri de dezbatere ale cetățenilor europeni](https://futureu.europa.eu/assemblies/citizens-panels/). Din cadrul acestora, 80 de reprezentanți – cel puțin o treime având vârsta cuprinsă între 16 și 25 de ani – participă la [sesiunile plenare ale conferinței](https://futureu.europa.eu/pages/plenary), prezentând rezultatele discuțiilor lor respective.


Grupul de dezbatere al cetățenilor europeni pe tema „Democrația europeană/valori și drepturi, statul de drept, securitate” și-a adoptat [recomandările la Florența în decembrie 2021](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBdXVaIiwiZXhwIjpudWxsLCJwdXIiOiJibG9iX2lkIn19--61036307c8c0d7460bcd5425c3f1b1d128b4e782/Panel%202%20session%203%20Report_FINAL.pdf), în timp ce grupul de dezbatere pe tema „Schimbări climatice, mediu/sănătate” și-a încheiat activitatea la [Varșovia în ianuarie 2022](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBcFdyIiwiZXhwIjpudWxsLCJwdXIiOiJibG9iX2lkIn19--a45418e437059870ee63d47dcb4b8565a8ea35a9/Panel%203%20session%203%20Report_v2022.01.12_final.pdf). Recomandările acestor două grupuri au fost prezentate și dezbătute în cadrul [sesiunii plenare a conferinței din ianuarie 2022](https://futureu.europa.eu/pages/plenary).

Grupul de dezbatere pe tema „[O economie mai puternică, justiție socială și locuri de muncă/Educație, cultură, tineret, sport/Transformarea digitală](https://futureu.europa.eu/assemblies/citizens-panels/f/298/)” își va încheia activitatea la Dublin în perioada 25-27 februarie 2022. Toți europenii își pot împărtăși în continuare ideile, pe [platformă](https://futureu.europa.eu/?locale=ro), cu privire la modul în care să ne construim viitorul comun.  Cea mai recentă versiune a prezentării generale și a analizei contribuțiilor este disponibilă în cadrul celui de [al treilea raport intermediar](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBdWlFIiwiZXhwIjpudWxsLCJwdXIiOiJibG9iX2lkIn19--3fe1bd5c838d6e007a595afd9beefa8b4df1fb3f/Kantar%20Third%20Interim%20Report%20final%20version%20EN.pdf).

🏵🏵🏵

### Coronavirus

Ajutoare de stat: Comisia aprobă un ajutor în valoare de 43,63 milioane EUR pentru compensarea pagubei suferite de către CFR Călători ca urmare a pandemiei de coronavirus

În temeiul normelor UE privind ajutoarele de Stat, Comisia Europeană a aprobat un ajutor în valoare de 43,63 milioane € pentru a compensa paguba suferită de către CFR Călători.

În temeiul normelor UE privind ajutoarele de Stat, Comisia Europeană a aprobat un ajutor în valoare de 43,63 milioane € pentru a compensa paguba suferită de către CFR Călători, cel mai mare operator public în domeniul transportului feroviar de călători din România, în urma pandemiei de COVID-19 și a restricțiilor impuse de către guvernul României pentru a limita răspândirea virusului.

Această măsură va permite României să ofere compensații CFR Călători pentru paguba suferită în perioada 1 aprilie-31 august 2020, pagubă care a reprezentat o consecință directă a restricțiilor impuse. Acest ajutor va lua forma unei injecții de capital.

Măsura a fost adoptată în temeiul [articolului 107, alineatul (2), litera (b)](https://eur-lex.europa.eu/legal-content/RO/ALL/?uri=CELEX:12008E107) din Tratatul privind funcționarea Uniunii Europene, care permite Comisiei să aprobe măsuri de ajutor de stat acordate de statele membre pentru a oferi compensații întreprinderilor care suferă pagube provocate direct de evenimente extraordinare, cum este cazul pandemiei de coronavirus. Comisia a constatat că prin măsura notificată va fi compensată paguba rezultată direct în urma izbucnirii pandemiei de coronavirus.

De asemenea, Comisia a mai constatat că măsura este proporțională, întrucât nu se depășește valoarea necesară pentru repararea pagubei. Pe această bază, Comisia a ajuns la concluzia că măsura corespunde normelor UE în materie de ajutoare de stat. Mai multe informații privind măsurile luate de către Comisie în vederea atenuării impactului economic produs de pandemia de coronavirus se găsesc [aici](https://ec.europa.eu/competition-policy/state-aid/latest-news_en).

După soluționarea tuturor aspectelor legate de confidențialitate, varianta neconfidențială a deciziei va fi disponibilă sub numărul de caz SA.60996  în [Registrul ajutoarelor de stat](https://ec.europa.eu/competition/elojade/isef/index.cfm?clear=1&policy_area_id=3), aflat pe site-ul Comisiei în domeniul [concurenței](https://ec.europa.eu/competition-policy/index_en).

Sursa: Reprezentanța în România a Comisiei Europene https://romania.representation.ec.europa.eu/stiri-evenimente-si-resurse-pentru-presa/stiri\_ro

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/